FIFA 22: Ultimate Team Masih Ada Loot Box, Tapi Boleh Lihat Dulu Item Dalam Pek Sebelum Beli

Kalau korang masih ingat, FIFA 21 telahpun memperkenalkan pek previu dalam mode Ultimate Team pada Jun lalu.
Setelah mencubanya untuk beberapa bulan, EA nampaknya akan mula menggunakan terus sistem baharu itu untuk FIFA 22 dalam mode yang penuh kontroversi itu.
Secara ringkasnya, Premium Gold Pack dan Premium Silver Pack akan menawarkan pek previu, di mana pemain dibenarkan melihat apakah item-item yang ada dalam pek tersebut sebelum membelinya, lapor Eurogamer.
Selepas melihat dan kemudiannya berminat, pemain diberikan pilihan sama ada ingin membelinya menggunakan FUT Coins (matawang maya yang dikumpul menerusi gameplay) atau FIFA Points (matawang yang dibeli menggunakan wang sebenar).
Sekiranya tidak berminat untuk membeli pek itu setelah melakukan previu, satu pemasa (timer) akan berjalan selama 24 jam. Hanya selepas pemasa ini tamat, barulah kita dibenarkan melakukan previu untuk pek seterusnya. Dalam kata lain, setiap hari, pemain hanya boleh previu satu pek sahaja.
Walau bagaimanapun, bagi mereka yang tidak sanggup menunggu selama 24 jam, ada juga pek yang tidak boleh dipreviu dan boleh dibuka/dibeli pada bila-bila masa.
Langkah EA memperkenalkan pek previu ini disebabkan banyak pihak telah menyamakan sistem loot box dalam Ultimate Team ini dengan satu bentuk perjudian. Apa tidaknya, membeli sesuatu yang si pembelinya tidak tahu apa kandungan di dalamnya, serta membawakan unsur rawak, tentunya sama seperti satu aktiviti judi.
FIFA 22 akan dilancarkan pada 1 Oktober untuk PC (Origin, Steam), PS4, PS5, Xbox One, Xbox Series dan Stadia.


Rasmi: EA Tidak Hadkan FIFA 22 Untuk Satu PC Sahaja, Tersilap Letak Notis Di Steam [KEMASKINI]

[KEMASKINI]:
EA telah mengeluarkan kenyataan, mengesahkan bahawa tiada polisi ‘1 machine activation limit’. Bermakna, pemain boleh install FIFA 22 di beberapa PC lain, asalkan menggunakan akaun yang sama.
Dalam kenyataan yang diberikan kepada Eurogamer, EA berkata:
“Kami boleh sahkan tiada had satu mesin untuk FIFA 22 di PC via Steam. Ini telah tersilap letak dan pengehadan itu sudah dipadam. Kami mohon maaf atas kekeliruan dan berterima kasih kepada komuniti kerana menemui kesilapan ini.”
[LAPORAN ASAL]:
EA nampaknya akan menambah satu lagi lapisan pengurusan hak-hak digital (digital rights management, DRM) kepada FIFA 22 di platform PC yang akan dilancarkan beberapa bulan lagi.
Dari beberapa perbualan di Reddit dan Twitter, ramai yang telah perasan bahawa FIFA 22 di Steam mempunyai satu notis yang tertulis ‘1 machine activation limit’.
Notis ini mungkin agak kabur, namun ramai menafsirkan bahawa EA akan mengehadkan pengaktifan FIFA 22 kepada satu PC sahaja. Dalam kata lain, apabila pemain sudah install FIFA 22 di satu-satu PC, kemudian ingin menaik taraf motherboard, CPU atau GPU, pemain tidak akan boleh install FIFA 22 walaupun dari akaun yang sama kerana ia mengesan sebagai sebuah PC baharu yang berbeza.
Walau bagaimanapun, menurut MP1ST, sekiranya pemain melakukan naik taraf seperti dinyatakan di atas, mereka boleh menghubungi EA untuk nyahaktifkan had tersebut, agar boleh di-install di hardware yang baharu. Ia boleh dilakukan, namun tetap melecehkan.
Tentunya, lapisan baharu DRM ini sebenarnya adalah langkah EA untuk tidak membenarkan lagi para pemain berkongsi lesen untuk digunakan di beberapa PC.
Tetapi yang anehnya, melalui pemerhatian penulis sendiri di laman Steam FIFA 22, tiada pula notis ‘1 machine activation limit’. Adakah EA sudah menarik balik had ini?

Just checked on Steam. No more '1 machine activation limit'? https://t.co/kum34kQhcw pic.twitter.com/2RPrbudSQ6— Ahmad Faiz (@faiztobeng) July 14, 2021

Seandainya EA benar-benar meneruskan langkah DRM yang baharu ini, ia akan menaikkan lagi kemarahan peminat siri FIFA di PC. Sebelum ini, seperti yang telah kami laporkan, EA telah mengumumkan yang ciri generasi terkini dalam FIFA 22, digelar HyperMotion Technology, hanya akan tampil dalam versi PS5, Xbox Series dan Stadia. Ertinya, versi PC adalah sama dengan versi PS4/Xbox One.
Kami akan laporkan perkembangan terkini sekiranya EA ada memberi respon terhadap perkara ini.
FIFA 22 akan dilancarkan pada 1 Oktober untuk PC (Origin, Steam), PS4, PS5, Xbox One, Xbox Series dan Stadia.


Saksikan Gameplay Tyrant, Spider-Man & Haggar Dalam Trailer Terbaru Marvel vs. Capcom: Infinite!

Saksikan trailer yang telah diterbitkan sempena ComicCon 2017.

Sebuah lagi trailer bagi Marvel vs. Capcom: Infinite telah diterbitkan oleh Capcom yang memaparkan aksi pertarungan nama-nama yang dikenali ramai seperti Tyrant dari Resident Evil, Frank West, Mike Haggar dan Spider-Man.
Disamping itu, kita juga dapat melihat beberapa aksi Thanos dan Gamora beraksi menggunakan Mind Stone – salah sebuah daripada 5 Infinity Stone. Marvel vs. Capcom: Infinite kembali dengan sistem pertarungan 2v2 dengan pelbagai gameplay baru diperkenalkan.
Berikut adalah trailer terbaru yang telah diterbitkan untuk ComicCon 2017 di San Diego, California.

Tak puas dengan trailer pendek ni? Jom layan gameplay video sepanjang 26 minit yang dikongsi oleh PlayStation Underground sebelum ini.
Marvel vs. Capcom: Infinite akan diterbitkan pada 19 September untuk PC, PlayStation 4 dan Xbox One.


Dapatkan GoW III, Uncharted 4 Dan Horizon Zero Dawn Dengan PS4 Bundle Hits

Beli PS4 dan dapatkan tiga game ikonik dari Sony!

Sony telah mengumumkan akan mengeluarkan bundle PS4 HITS yang disertakan bersama tiga game ikonik iaitu God of War III, Uncharted 4 Dan Horizon Zero Dawn pada harga RM1,349. Disamping itu, pemilik-pemilik bundle ini akan menerima langganan PlayStation Plus selama 3 bulan secara percuma!
Jadi pada mereka yang merancang untuk mendapatkan PS4 pada penghujung tahun ini, ini mungkin adalah set yang patut korang dapatkan! Set PS4 Bundle Hits akan boleh mula didapati mulai 15th November 2017.
Jom baca!

Review Uncharted 4: A Thief’s End
Review Horizon Zero Dawn


CD Projekt Red Hentikan Jualan Semua Game Mereka Di Rusia, Belarus

Menyertai EA sebagai antara syarikat gaming yang mengenakan sekatan ke atas Rusia dan Belarus, pembangun siri The Witcher dan Cyberpunk 2077 juga melakukan tindakan yang senada.
CD Projekt Red telah mengumumkan yang mereka akan menghentikan segala jualan, secara digital dan fizikal, terhadap semua game terbitan mereka di wilayah Rusia dan Belarus.
Selain itu, platform jualan milk CDPR, GOG juga akan menghentikan semua jualan game di kedua-dua negara tersebut.
CDPR turut menyatakan yang walaupun mereka bukanlah sebuah entiti politik yang mampu mempengaruhi hal-hal kenegaraan, juga tiada hasrat untuk menjadi seperti itu, namun mereka percaya bahawa entiti-entiti komersial, apabila bersatu, memiliki kuasa untuk menginspirasi perubahan global.
CDPR mengakui yang keputusan ini akan memberi kesan kepada ramai individu yang tiada kena mengena dengan serangan ke atas wilayah Ukraine, tetapi mereka berhajat agar tindakan ini akan merangsang lebih ramai pihak untuk melaungkan apa yang sedang berlaku di Timur Eropah itu.
pic.twitter.com/C2TMk7m2KC— CD PROJEKT RED (@CDPROJEKTRED) March 3, 2022


Arcane musim 2 takkan keluar tahun ini, CEO Riot Games sahkan

View this post on Instagram            A post shared by JomGaming (@jomgaming)


Anthem Takkan Ada Sistem Lootbox, Tapi Ada Sistem Microtransaction Telus Dan Bukan Pay-To-Win!

EA nampaknya dah belajar dari kesilapan lepas!

Di EA Play sebentar tadi, BioWare telah mengumumkan bahawa Anthem akan dilancarkan pada 22 Februari 2019 bagi platform PS4, Xbox One dan Origin. Sejak diumumkan tahun lepas, Anthem banyak menimbulkan persoalan. Akhirnya semua terjawab sebentar tadi.

Trailer cinematic telah dipertontonkan dan seperti pengumumannya pada tahun lepas, Anthem benar-benar buat kitorang teruja, tapi berjaga-jaga (sebab sejarah mungkin berulang, sayang~~ nyanyi Tomok).

Anthem merupakan sebuah game action open-world shoot’n’loot yang meletakkan korang sebagai Freelancer yang mampu mengawal exosuit Javelins untuk melindungi bandar kediaman korang.

Di dalam pembentangan tadi, 4 jenis Javelins telah diperkenalkan yang akan boleh dipakai oleh skuad 4 pemain co-op korang – setiap Javelin berbeza antara satu sama lain. Sistem customisation dan kosmetik Javelin yang mendalam turut diumumkan, dan ianya tidak akan dibina di atas sistem lootbox.
Sebaliknya sistem microtransaction telus diumumkan dimana gamers boleh melihat barangan kosmetik dan item-item lain sebelum melakukan pembelian – dan kesemua barangan tersebut bukanlah bersifat pay-to-win.
Tarikan Anthem juga boleh dilihat daripada sejarah BioWare yang banyak menggerakkan cerita in-game diorang menerusi perbualan dan pilihan dalam game yang boleh merubah perjalanan cerita korang menjadi unik.

BioWare berkata, mereka mahu membangunkan game yang boleh dimainkan berbeza setiap kali ianya dimainkan dengan menggabungkan aspek penceritaan singleplayer dan keseronokan multiplayer dalam satu pakej.
Cathleen Rootsaert, lead writer Anthem berkata, game ini telah direka supaya elemen-elemen penceritaan boleh ditambah sehingga bertahun lamanya – kandungan baru (DLC) seperti character development, world event, mahupun storyline atau plotline baru.
Besar sungguh cita-cita Anthem ni. Selamat maju jaya kitorang ucapkan.


Mother Russia Bleeds: Boleh Beli or Boleh Blah!?

Kami telah mencuba Mother Russia Bleeds setelah mendapat review code dari developer. Jom baca pandangan kami mengenai game ini – Boleh Beli or Boleh Blah!?

Game Ini Macam Mana?
Sekiranya anda tidak pernah dengar tentang Mother Russia Bleeds, ia merupakan sebuah game bergenre “beat ’em up“, yang dibangunkan oleh sebuah developer dari Perancis, Le Cartel Studio dan diterbitkan oleh Devolver Digital.
Ia merupakan sebuah side-scrolling game, di mana di kebanyakan situasi, karakter akan bergerak dari kiri ke kanan, atau di sesetengah situasi, ia akan bergerak dari atas ke bawah. Ia telah dilancarkan di Windows, OS X dan Linux pada 5 September 2016, dan akan dilancarkan di PS4 tidak lama lagi dalam tahun ini.
Kami telah mencubanya di Windows dan anda boleh saksikan 20 minit gameplay pertama dalam Mother Russia Bleeds di bawah:

Gameplay Ringkas – Sesuai Atau Tidak Untuk Kanak-Kanak?
Mother Russia Bleeds sering dikatakan memiliki gameplay yang sama dengan Streets of Rage dan Double Dragon. Ia mempunyai susunan butang yang ringkas dan mudah untuk dihafal – atau dalam kata lain, tidak terlalu kompleks. Menampilkan mekanik seperti ini, pastinya ia menarik minat dan memudahkan untuk kanak-kanak main bersama.

Pemain sasaran untuk game ini adalah golongan dewasa. Ia menjanjikan aksi-aksi yang brutal, serta memberikan kepuasan kepada para pemain – terutamanya apabila mencabut nyawa zombi-zombi ini dalam animasi kejam lagi kacak.

Namun, harus diingat, dari segi visual, ia boleh dikatakan tidak sesuai untuk dimainkan oleh kanak-kanak, terutamanya mereka yang di bawah umur 12 tahun. Ia memaparkan visual yang agak ganas dan kejam, dicampur dengan aksi-aksi finishing yang mengeluarkan pancutan darah yang banyak.
Di sebalik susunan butang yang ringkas, kami merasakan ia mungkin boleh ditambahbaik dengan kombo-kombo yang lebih menarik. Kombinasi gerakan-gerakan yang istimewa adalah terlalu sedikit dan ia mungkin akan menjadikan gameplay lebih teliti dan mendalam jika menampilkan kombo-kombo yang lebih banyak.

Tarikan Utama Adalah Local Co-op Multiplayer
Apabila telah memiliki gameplay yang mudah dipelajari, ia memerlukan satu lagi elemen untuk menjadikannya sebuah game yang sangat seronok – LOCAL CO-OP MULTIPLAYER! Panggil sahabat-sahabat anda yang ingin melepaskan geram (yang mungkin stress dengan boss di tempat kerja atau mungkin baru lepas putus cinta) datang ke rumah dan mainkan game ini.

Kami berani jamin, ia bakal menyajikan keseronokan yang sungguh besar. Dengan menampilkan co-op sehingga 4 pemain, ditambah dengan aksi membelasah zombi, melontar objek, menendang sambil melompat, revive antara satu sama lain – pastinya akan membuat para pemain hilang rasa stress buat seketika.
Difficulty Hardcore
Mungkin menonton dari video sahaja, kelihatan game ini seperti memiliki tahap kesusahan yang amat rendah, atau dalam lain, ia mudah untuk menghabiskan game ini. Namun, sekiranya anda inginkan cabaran yang agak hebat, anda boleh cuba memainkan game ini dalam difficulty hardcore.

Untuk mencuba difficulty hardcore ini, kami sarankan anda bermain secara co-op sekurang-kurangnya dengan 2 pemain, dan kami tidak galakkan untuk anda memainkannya secara solo kerana ia sememangnya susah! Melalui co-op, anda perlu menjaga antara satu sama lain, melakukan gerakan yang serentak – bagi mengelakkan musuh-musuh agresif yang datang dari pelbagai arah.
Dalam video di atas, ia merupakan gameplay daripada difficulty hardcore. Anda boleh lihat, di mana di akhir-akhir video, tahap kesusahan dapat dilihat apabila “mini boss” telah mula memasuki gelanggang.
Story Dan Arena
Mother Russia Bleeds hanya mempunyai 2 game mode, iaitu Story dan Arena.
Dalam Arena, anda bermain di tengah-tengah gelanggang dalam mode “wave”. Wave seterusnya akan menampilkan musuh yang lebih agresif dan ramai berbanding wave sebelumnya.

Story pula, seperti yang telah disebut di atas, ia merupakan side-scrolling dari kiri ke kanan (kebanyakannya). Kisahnya pula, ia menggunakan tema semasa era Soviet Union pada 1980-an. Empat krew Gypsy street fighters telah dipenjarakan oleh Mafia milik orang Rusia. Keempat-empat krew ini telah berada di bawah kawalan dadah jenis baru yang telah disuntik semasa mereka berada di dalam penjara.
Masih lagi dalam keadaan berhalusinasi setelah diberikan suntikan dadah tersebut, krew ini cuba untuk mencari siapakah dalang di sebalik semua ini. Bagaimana berakhirnya kisah ini? Anda kenalah main sendiri!

Bagi kami, Story-nya adalah baik. Ia sangat ringan dan sesuai untuk tema game ini yang boleh dikatakan agak santai. Ia memiliki jalan cerita yang tidak terlalu mendalam, membuatkan para pemain akan lebih fokus dengan keseronokan menumbuk dan menendang zombi berbanding mendalami jalan cerita itu sendiri.
Story dalam game ini juga memaparkan dialog-dialog (bertulis) yang agak kasar dan keras. Sekali lagi, ia tidak sesuai untuk dimainkan oleh kanak-kanak.

Grafik Dan Lagu Tema Membangkitkan Nostalgia
Game ini cukup menggamit memori dan nostalgia untuk para gamers old-school. Grafik dan lagu tema yang digunakan sememangnya mengingatkan kita kepada game-game terdahulu di era lewat 80-an dan awal 90-an.
Keputusan – Boleh Beli or Boleh Blah!?
Mother Russia Bleeds bukanlah game yang sempurna. Ia memiliki beberapa kekurangan yang boleh ditambahbaik. Namun, dengan gameplay-nya yang mudah serta keseronokan bermain local co-op multiplayer – ia sudah cukup untuk membuatkan game ini berbaloi untuk dibeli.
Game ini mungkin sesuai untuk dimainkan bersama kanak-kanak disebabkan susunan butangnya yang agak mudah seterusnya membuatkan mereka mudah untuk tertarik. Tetapi, kami sangat tidak menggalakkan ia dimainkan oleh mereka kerana keganasan, kekasaran dan kekejaman yang ditampilkan.
Anda boleh dapatkan Mother Russia Bleeds di Steam.

+ Susunan butang yang ringkas
+ Keseronokan bermain local co-op multiplayer
+ Difficulty hardcore, sesuai untuk yang gemarkan cabaran
+ Jalan cerita yang agak santai, sesuai dengan tema game ini
+ Grafik dan lagu tema menggamit nostalgia untuk para gamers old-school
+ Memberikan kepuasan kepada gamers dewasa dengan aksi-aksi yang brutal
– Terlalu ganas dan kejam untuk kanak-kanak
– Gerakan kombinasi yang terlalu sedikit


Game Single-Player Baharu Dalam Universe Apex Legends Nampaknya Sedang Dibangunkan Respawn

Bukti telah ditemui yang mengarah kepada pembangunan sebuah game single-player baharu yang berada dalam universe Apex Legends.
Beberapa jawatan kosong telah diiklankan di laman web rasmi Respawn Entertainment, yang mana deskripsinya telah mendedahkan beberapa butiran mengenai projek yang sedang berada dalam inkubasi studio tersebut.
Tiada judul yang didedahkan buat masa ini, selain jawatan-jawatan tersebut hanya menggunakan “Apex Universe FPS Incubation Title” (Judul Inkubasi FPS Universe Apex).
Jawatan “Senior Gameplay Engineer” menyatakan yang projek inkubasi ini masih lagi berada dalam fasa pembangunan awal. Jawatan “Hard Surface Artist” pula menyatakan game itu merupakan sebuah “game Respawn single-player adventure serba baharu”.
Bagi korang tidak tahu, Apex Legends dibangunkan berdasarkan universe siri Titanfall. Jadi, bolehlah juga kita katakan bahawa game seterusnya daripada Respawn itu juga berada dalam universe Titanfall.


Jom Sertai Acara Pelancaran CoD: Infinite Warfare Di Sunway Pyramid Dan Berpeluang Memenangi Hadiah Premium!

Mana peminat-peminat setia Call of Duty di Malaysia? Jom berkumpul dan raikan pelancaran Infinite Warfare!

PLAY Interactive akan menganjurkan Call of Duty: Infinite Warfare Midnight Collection Event – sebuah acara pelancaran bagi game futuristik ini di Galactic Laser, Sunway Pyramid, Petaling Jaya pada 3 November 2016.
Pelbagai aktiviti akan disediakan sebelum mereka membuka barisan untuk mendapatkan Call of Duty: Infinite Warfare pada pukul 10 malam. Bermacam barangan gaming dan cenderahati premium untuk anda dapatkan secara percuma juga.

Apa yang anda perlu lakukan untuk menyertai acara ini? Anda perlu pre-order Call of Duty: Infinite Warfare dari mana-mana kedai game yang mendapat PlayStation Authorised Dealers. Kemudian, malam itu juga, anda akan berpeluang untuk mengambil dan membawa pulang game tersebut.

Call of Duty: Infinite Warfare akan dilancarkan sepenuhnya bersama-sama dengan Call of Duty: Modern Warfare Remastered pada 4 November di PC, PS4 dan Xbox One.


Razer Umum Peranti Mudah-Alih Berasaskan Android, Turut Ada 5G


Gamers Give Back: Jom Kita Bantu Mangsa Gempa Bumi Jepun!

Hidup ini umpama melalui sebuah jalan yang berliku. Tanpa kita sedari, terkadang kita jatuh menyembah tanah, tangan terluka bertambah parah. Kata orang, kita hanya merancang, Tuhan menentukan.
Begitu jugalah kalau kita mengira nasib yang menimpa mangsa-mangsa gempa bumi di Kumamoto, Jepun. Tempoh hari, pada 16 April 2016, gempa bumi sekuat magnitud 7.3 melanda Bandar Kumamoto, Wilayah Kyushu, Jepun. Ia telah meragut 44 nyawa dan mencederakan lebih 3000 orang. Sayu.
Sumber: TARO KARIBE/GETTY
Dengan itu, kumpulan gamers dalam group PS4 Malaysia Gang* telah berkolaborasi bersama JomGaming, Gamer Malaya, The Kampung Nerd, CallMeMok, Nerd Gaming Malaysia, Rambling Monkeys dan Esports Malaysia mengambil inisiatif untuk sama-sama membantu golongan yang dilanda bencana ini. Mereka telah mengumumkan sebuah program, “Gamers Give Back” yang akan mengumpulkan sumbangan ikhlas dari para gamers seluruh Malaysia.

Sumbangan ini akan disalurkan kepada Move For Kyushu, sebuah organisasi dan gerakan untuk membantu mangsa-mangsa gempa bumi di Wilayah Kyushu ini.

Program Gamers Give Back ini mempunyai sasaran untuk mengumpulkan sumbangan sebanyak RM10,000 (sepuluh ribu Ringgit Malaysia), di mana sumbangan minimum yang diterima adalah RM1.00. Program ini akan ditutup pada 1 tengah hari, 3 Mei 2016. [KEMASKINI]: Program ini telah dilanjutkan tarikh tutupnya sehingga 31 Mei 2016.
Masyarakat Bandar Kumamoto mencari cahaya semangat untuk bangkit semula.
Kata orang tua-tua, yang merah itu saga, yang kurik itu kundi; yang indah itu bahasa, yang baik itu budi.
Inilah masanya untuk semua gamers bersatu, menolak tepi segala kumpulan dan puak, tanpa mengira platform yang dimainkan, PC atau console; tanpa mengira clan, dan bangkit bersama-sama membantu mangsa-mangsa ini. Oleh itu, salurkanlah sumbangan seikhlas hati, bantuan penyeri sepi bagi warga Kumamoto membina semula penghidupan.
Untuk sebarang maklumat lanjut dan saluran derma, korang boleh terus menghubungi saudara Mohd Shazli di Facebook beliau.
*Inisiatif ini telah mendapat restu dari admin group PS4 Malaysia Gang, saudara Daniel Teh.
[KEMASKINI] – 2/5/2016
Rambling Monkeys juga telah menemu ramah saudara Mohd Shazli untuk bersembang tentang kempen Gamers Give Back dalam podcast mereka. Jom layan! (bermula pada 10:30):
https://soundcloud.com/ramblingmonkeys/rmp32-amirul-ashraf-mohd-wall


Antara Game Paling Tinggi Rating Di Nintendo Switch Sekarang Adalah… Aplikasi Kalkulator

Salah satu berita paling hangat (dan aneh) dalam dunia gaming pada minggu ini adalah pelancaran aplikasi kalkulator di Nintendo Switch.
Menambah kebingunan orang ramai adalah di kala kita boleh dapatkan aplikasi kalkulator di telefon pintar atau di Google sahaja (malah kalkulator saintifik juga) secara percuma, aplikasi di Switch ini mengenakan bayaran sebanyak USD9.99 (sekitar RM41).
Itu belum cukup aneh. Apa yang lebih menggelikan hati apabila aplikasi ini sudah menjadi bahan jenaka atau meme. Di laman Metacritic, ketika artikel ini ditulis, aplikasi berjudul Calculator yang dibangunkan Sabec Limited itu mendapat rating setinggi 9.0/10.
Rata-rata pemain menghantar reviu yang penuh sarkastik dan melucukan, memberikan pujian melambung seperti menobatkan sebagai ‘Game of the Year 2021’.
Ada pembaca JomGaming yang sudah membeli Calculator di Switch? Kongsikan pengalaman korang menggunakannya hahaha!


Ini 10 Wonderkid Terbaik Dalam FIFA 23

@jomgamingmy Sape plak feveret wonderkid korang? #fifa #fifa23 #jomgaming #gaming #football #xbox #playstation #pc #fyp  ♬ original sound – jomgamingmy – jomgamingmy


Rasmi: Siri The Last of Us HBO Akan Bermula 16 Januari Ini

[KEMASKINI]:
HBO Asia telah mengesahkan yang siri The Last of Us akan menemui para peminat pada 16 Januari 2023. Untuk penonton di Malaysia, ia boleh ditonton di HBO GO.

[LAPORAN ASAL]:
Siri tv The Last of Us terbitan HBO kemungkinan besar akan mula tayang pada 15 Januari 2023.
Walaupun pihak HBO masih belum menwar-warkan perkara ini kepada umum, tarikh ini dapat dilihat di laman web rasmi HBO Max, lapor Coming Soon.
Sama ada ini adalah tarikh sebenarnya atau satu kesilapan, sama-sama kita nantikan sebarang pengumuman rasmi daripada HBO. Buat masa ini, HBO hanya menyatakan yang siri ini akan menemui para peminat pada 2023.

Kita belum tahu berapa banyak musim akan diterbitkan, namun kita sudah mengetahui bahawa musim pertama ini akan berdasarkan game pertama The Last of Us yang dilancarkan pada 2013, serta mempunyai 10 episod.
Dua bintang Game of Thrones, Pedro Pascal dan Bella Ramsey kembali bersatu sekali lagi dalam siri televisyen terbitan HBO, sebagai duo yang cukup ikonik dalam The Last of Us, Joel dan Ellie.
Gabriel Luna bakal membawakan watak Tommy; pelakon Marlene dari game, Merle Dandridge akan menghidupkan watak yang sama; Nico Parker sebagai Sarah; Anna Torv sebagai Tess; Nick Offerman sebagai Bill; Murray Bartlett sebagai Frank; dan Storm Reid sebagai Riley.
Pelakon suara untuk Joel dan Ellie dari game asal, Troy Baker dan Ashley Johnson akan turut membintangi siri tv ini sebagai antara watak utama. Namun, mereka belum dedahkan siapakah watak-watak tersebut.
Kerusi pengarah untuk episod pertama diisi oleh Kantemir Balagov, pembikin filem berasal dari Rusia yang cukup terkenal melalui kerjanya untuk drama yang telah memenangi banyak anugerah, Beanpole.
Neil Druckmann juga merupakan salah seorang pengarah episod.
Gambar pertama dari set penggambaran pernah dikongsikan secara rasmi, memaparkan Joel, Sarah dan Tommy dalam satu babak di dalam sebuah kereta.
Penerbitan siri tv adapatasi The Last of Us ini diketuai oleh Craig Mazin — insan yang bertanggungjawab menulis dan menerbitkan siri televisyen Chernobyl di HBO yang mendapat pujian ramai. Beliau akan menulis jalan ceritanya bersama-sama dengan orang kuat dari Naughty Dog sendiri, Neil Druckmann.
The Last of Us merupakan siri tv hasil kerjasama HBO, Sony Pictures dan PlayStation Productions.


Jom Tengok Cara Combat dan Senjata Dalam Video Mass Effect: Andromeda Terbaru!

BioWare mengeluarkan video terbaru khas untuk menerangkan ciri combat dalam game ke-4 bagi francais Mass Effect, Mass Effect: Andromeda.

Dalam video 5 minit ini, Mass Effect: Andromeda menampilkan banyak ciri-ciri baru daripada game sebelum ini. Pada julung kali, pemain akan dapat terbang, lompat dan mengelak lebih jauh serta pantas dengan menggunakan jump-jet semasa dalam mode combat.
Selain itu, sistem cover untuk mempertahankan diri daripada musuh dipertingkatkan lagi dengan menggunakan apa-apa halangan dalam persekitaran game itu seperti pemain boleh mengambil cover di belakang kereta.
Terdapat empat kategori senjata dalam game ini iaitu assault rifle, pistol, shotgun, dan sniper. Tidak lupa juga, terdapat sistem melee yang membolehkan pemain untuk berlawan dalam close combat. Setiap senjata ini mempunyai keunikan yang tersendiri dan game ini tiada class restriction untuk semua senjata bermakna pemain boleh menggunakan apa-apa senjata mengikut cara permainan mereka.
Senjata dan peralatan lain bergantung kepada teknologi mengikut galaksi game seperti Milky Way memberikan kesan dan peluru lebih kuat dan sesuai digunakan untuk sasaran yang tiada perisai tetapi senjata Milky Way menggunakan peluru jadi anda kena selalu jaga kapasiti peluru.
Senjata Remnant adalah senjata yang tepat dan tidak perlu menggunakan peluru. Senjata ini mempunyai teknologi beam jadi anda boleh gunakan tanpa memikirkan tentang peluru. Namun, senjata ini boleh overheat jika digunakan terlalu lama.
Senjata daripada teknologi Heleus Cluster adalah bercirikan plasma dan mempunyai teknologi heat-seeking serta senjata ini boleh charge iaitu semakin lama anda charge senjata itu, semakin kuat kuasa senjata.
Skill pemain juga terbahagi kepada tiga iaitu combat, biotics and tech. Skill combat lebih menekankan kepada penggunaan senjata dan peralatan lain seperti flak cannons, grenades dan tripmines.
Skill tech direka untuk memberi peningkatan strategik kepada Pathfinder dan gunakan senjata eksperimental seperti flamethrower atau cryo beam serta pemain boleh gunakan assault turret. Skill Biotics membolehkan pemain memanipulasi atau mengawal graviti dan jisim seperti skill Pull dan Throw untuk menjadi musuh sebagai perisai atau senjata.
Dalam game ini, anda sebagai ahli kepada kapal Pathfinder diberikan kebebasan untuk memilih skill dan senjata mana yang diperlukan kepada pemain dan pemain boleh mencuba pelbagai kombinasi senjata dan skill mengikut kesesuaian mereka.

Mass Effect: Andromeda bakal dipasarkan pada 21 Mac 2017 untuk PS4, Xbox One dan PC.


Warga Twitter Malaysia Pada 2021 Berbual Paling Banyak Tentang Genshin Impact, Kena: Bridge of Spirits, Roblox, PUBG

Pihak Twitter telah mengeluarkan rumusan mengenai apa yang dibualkan oleh para gamer sepanjang 2021 di platform media sosial itu.
Terdapat dua ranking yang dikeluarkan Twitter khusus untuk para pengguna di Malaysia, iaitu game yang paling banyak diciap dan pasukan esports yang paling banyak diciap.
Apa yang agak mengejutkan dalam senarai game yang paling banyak diciap oleh pengguna Twitter di Malaysia sepanjang 2021 adalah kehadiran Kena: Bridge of Spirits di kedudukan nombor dua.
Game yang dibangunkan Ember Lab itu berada hanya di belakang Genshin Impact, serta mengalahkan beberapa game besar lain seperti Roblox, PUBG, Valorant, Minecraft dan Dota 2.
Kedudukan tersebut mengejutkan kerana Kena: Bridge of Spirits merupakan sebuah game berbayar yang hanya dilancarkan di PC, PS4 dan PS5, yang mana mungkin sukar untuk mengumpulkan bilangan pemain yang ramai di Malaysia (apatah lagi untuk diciap di Twitter), berbanding game-game percuma lain (dan nama besar) yang berada di kedudukan lebih rendah.
Infografik di bawah adalah senarai 10 game teratas untuk game paling banyak diciap di Twitter oleh pengguna Malaysia sepanjang 2021:

Selain itu, pihak Twitter juga mendedahkan 10 pasukan esports yang paling banyak diciap di Twitter oleh pengguna Malaysia sepanjang 2021:

Dalam siaran akhbar yang dikeluarkan, pihak Twitter mendedahkan pada tahun 2021, secara global, terdapat lebih daripada 2.4 bilion tweet tentang video game, dengan peningkatan sebanyak 14% daripada tahun sebelumnya, dan meningkat lebih 10 kali ganda daripada tahun 2017.
Topik perbualan ini paling banyak dapat dilihat pada suku keempat tahun 2021. Negara Asia Tenggara yang masuk ke dalam senarai global negara paling banyak tweet mengenai game ialah Thailand, Filipina, dan Indonesia.

Maurizio Barbieri, Ketua Perhubungan Sukan dan Game bagi Asia Tenggara dan Greater China di Twitter, berkata:
“Semasa kita semua sedang menyesuaikan kehidupan harian dengan norma baharu pasca pandemik, orang ramai mencari jalan untuk menjalinkan hubungan dengan pelbagai komuniti atas talian, antaranya adalah melalui video game. Peningkatan perbualan berkaitan game di Twitter membuktikan bahawa orang ramai semakin menumpukan perhatian kepada topik seperti game, pasukan esports, dan personaliti pemain terkenal. Twitter adalah medium perhubungan antara masyarakat dan jenama dalam memberi perkembangan terkini industri tersebut melalui perbualan #HanyaDiTwitter.”
Menurut pihak Twitter lagi, harapan mereka untuk 2022 adalah:
“Twitter sedia berkhidmat untuk memastikan anda kekal mengikuti perkembangan semasa acara esports tahun ini seperti Liga Call of Duty, Liga ESL Pro, Halo Championship Series, Rocket League Championship Series, Fortnite Championship Series dan pelbagai acara anjuran Riot Games seperti LCS, LEC & VCT. Tak dilupakan juga acara video game terbesar seperti E3, Summer Game Fest anjuran Geoff Keighley, Summer of Gaming anjuran IGN, Gamescom, The Game Awards dan banyak lagi.”


Sony Dilaporkan Akan Menutup PS Store Di PS3, Vita Dan PSP Bermula Julai

Sekiranya laporan ini sahih, ia bakal melabuhkan tirai sebuah era.
The Gamer melaporkan, menurut sumber yang mereka percayai, Sony bakal menutup PlayStation Store di PlayStation 3, PS Vita dan PlayStation Portable (PSP) buat selamanya bermula Julai ini. Pengumuman tentang perkara ini dikatakan akan dibuat pada hujung bulan Mac.
PS Store di PS3 dan PSP dikhabarkan akan ditutup pada 2 Julai 2021, manakala di PS Vita pula akan terus dibuka sehingga 27 Ogos 2021.
Apabila PS Store di platform-platform lama PlayStation ini ditutup pada tarikh-tarikh tersebut, para pemain tidak akan mampu lagi untuk membeli apa-apa game digital atau DLC.
Sama ada laporan ini sahih ataupun tidak, sama-sama kita nantikan apakah Sony akan mengumumkannya pada hujung bulan ini ataupun sebaliknya.


Destiny 2 Kini Percuma Untuk Korang Dapatkan Di PC Sehingga 18 November

Bulan September lalu, Destiny 2 telah diberikan secara percuma kepada para pelanggan PlayStation Plus. Kini, giliran pemain di PC pula untuk bergembira.

Destiny 2 kini korang boleh dapatkan secara percuma untuk platform PC, bermula dari sekarang hingga 18 November nanti. Apabila korang sudah ambilnya, ia akan menjadi milik korang buat selamanya.
Korang boleh dapatkannya melalui Battle.net.
Tawaran istimewa ini diadakan oleh Bungie bagi meraikan ulangtahun game ini dalam Battle.net.
Untuk pemain sedia ada di PC pula, Bungie akan menghadiahkan Anniversary Emblem eksklusif pada bulan Disember nanti, sesuatu yang tidak akan boleh didapati di mana-mana.


Rainbow Six Siege: Operation Blood Orchid Akan Dilancarkan Pada 29 Ogos, Saksikan Teaser Trailer DLC Hong Kong Ini

Siap sedia untuk mainkan DLC besar akan datang dalam Rainbow Six Siege!

Judul DLC akan datang dalam Rainbow Six Siege yang berlatarbelakangkan Hong Kong telah didedahkan, iaitu Operation Blood Orchid. DLC ini akan dilancarkan pada 29 Ogos ini di PC, PS4 dan Xbox One.
Seperti yang kita sudah ketahui sebelum ini, DLC ini akan membawakan dua Operator dari Hong Kong (Hong Kong Special Duties Unit) dan satu Operator dari Poland (GROM ), serta satu map baru yang akan menggunakan lokasi Hong Kong.
Seperti kelaziman, Operator-Operator baru ini akan boleh diakses oleh pemilik Season Pass secara terus pada 29 Ogos, dan pemain-pemain lain boleh meng-unlocknya dengan menggunakan matawang dalam game seminggu selepas itu, iaitu pada 5 September. Untuk map baru tersebut pula, ia boleh dimainkan oleh semua pemain bermula 29 Ogos.
Ubisoft telah mengumumkan bahawa mereka akan memperlihatkan DLC ini dengan lebih lanjut pada acara Gamescom yang akan diadakan pada 26 Ogos ini, bersama-sama dengan Pro League Finals. Mereka juga telah mengeluarkan teaser trailer untuk DLC Operation Blood Orchid. Korang boleh saksikannya di bawah:

JomBaca: Rainbow Six Siege Akan Perkenalkan LAN Mode Untuk PlayStation 4 Tidak Lama Lagi


Usain Bolt Nampaknya Akan Dimasukkan Ke Dalam FIFA 19 Tidak Lama Lagi

Kita semua mengenali Usain Bolt sebagai manusia paling pantas lariannya dalam sejarah. Namun, sekiranya korang tidak mengikuti perkembangan terkini Bolt, korang mungkin akan terkejut dengan apa yang beliau sedang lakukan kini.

Sejak bersara daripada sukan balapan pada tahun lalu, Bolt bergiat aktif dalam sukan bola sepak, walaupun bukan secara profesional, setakat ini. Bolt kini sedang berlatih secara percubaan bersama Central Coast Mariners, sebuah kelab bola sepak yang terkemuka di Australia.
Walaupun belum lagi menandatangai kontrak secara profesional bersama kelab tersebut, beliau telahpun diturunkan untuk bermain dalam satu perlawanan persahabatan pra-musim. Lebih menarik, Bolt berjaya mencatakan jaringan sebanyak dua kali. Korang boleh saksikan gol-golnya di bawah:
https://www.youtube.com/watch?v=IJsCkJInZDI
Melalui perkhabaran yang didengari sekarang, Bolt sedang berbincang untuk sama ada menandatangi kontrak secara profesional ataupun tidak bersama kelab Australia itu. Sekiranya beliau melakukannya, semestinya nama Usain Bolt akan terpapar kemas dalam FIFA 19 kerana lesen liga Australia (A-League) ada dalam game ini.
“Jika Usain diambil oleh Central Coast Mariners maka beliau akan secara automatiknya dimasukkan ke dalam kemaskini musim sejuk (Januari 2019), tapi jika beliau tidak disenaraikan, jadi mungkin akan dimasukkan sebagai free agent,” kata EA Sports kepada Fox Sports Asia.
Kalau benarlah Usain Bolt dimasukkan, selamat tinggallah para pemain pertahanan. Tak cukup dengan Kylian Mbappe, kita nak kena hadap Usain Bolt pula.

Kalau korang ingat, dalam PES 2018, Konami turut membawakan Usain Bolt sebagai pemain yang boleh didapatkan dalam mode myClub.


Xbox One Telah Kalah Dalam Perang Konsol Menentang PS4, Kata Penganalisis

Peperangan konsol untuk generasi ini telah memberikan banyak kelebihan kepada PlayStation 4, yang telah terjual melebihi 60 juta unit. Sementara Xbox One pula tidak memberikan sebarang data penuh tentang jualan sistemnya untuk jangka masa yang agak lama.

Penganalisis dari firma IDC, Lewis Ward mendedahkan pendapatnya terhadap jualan konsol untuk generasi kini dan kemungkinan bahawa Xbox One perlu bersaing terhadap kekuatan dominasi PS4.
Ward mengatakan sementara Xbox One menawarkan barisan game untuk tahun depan adalah menarik dan Xbox One X mendapat respon yang baik di pasaran, konsol Microsoft tidak akan mampu untuk mencapai tahap PS4.
“Ya, dan mereka tidak ada banyak pilihan. Saya menghormati barisan game eksklusif, sekurang-kurangnya itu yang kita dapat lihat pada tahun 2018. Saya pasti game terbaru Halo akan hadir ke Xbox One pada tahun 2018. Untuk perang konsol generasi kelapan ini, ia sudah pun kalah kepada Sony, Microsoft tidak akan dapat bersaing dengan Sony untuk generasi ini.”

Seterusnya, Ward percaya bahawa dalam menghadapi senario yang tidak baik yang mereka hadapi dari segi konsol, Microsoft akan fokus kepada pembangunan Windows 10 sebagai platform dan persekitaran gaming.
“Matlamatnya sekarang adalah untuk menjadikan ekosistem gaming Windows 10 lebih besar dan menguntungkan. Permainan terbesar Microsoft adalah untuk menyatukan beberapa cara yang penting dalam perniagaan PC dan konsol mereka pada platform Windows 10 di bahagian terminal dan pada bahagian server dengan Azure. Mereka melihat PC sebagai peluang untuk berkembang dari sudut gaming, itu sangat berlainan dengan Sony yang mana sedikit sebanyak telah keluar dari pasaran PC.”
Ward berkata untuk generasi konsol pada masa kini, kita hanya perlu melihat pada prestasi jualan perkakasan yang dipertingkatkan yang ditawarkan oleh Sony dan Microsoft. Buat masa sekarang, Xbox One X mungkin boleh bersaing dengan PS4 Pro, itu mungkin boleh memberikan sedikit semangat kepada Xbox, tapi tidak secara keseluruhannya.
Sumber: GameTransfers


Jangan Bimbang, Segala Item & Vbucks Takkan Hilang Walaupun Fortnite Disedut Ke Lohong Hitam

Komuniti Fortnite pada ketika ini sedang tidak senang duduk. Awal pagi tadi, tiada siapa menjangka bahawa gimik musim baharu akan jadi seperti ini.
Ramai menjangkakan yang Epic Games akan mengadakan satu acara gimik secara langsung yang hanya berlangsung selama beberapa minit, kemudian map lama Fortnite akan digantikan dengan map serba baru. Namun, sangkaan kita semua meleset apabila sehingga kini, Fortnite telah “lumpuh” kerana kononnya telah disedut oleh lohong hitam.
Sekiranya korang masuk ke dalam game Fortnite sekarang, korang hanya akan dipaparkan dengan skrin hitam tanpa boleh pergi ke menu atau apa-apa — sehinggakan akaun Twitter rasmi Fortnite turut terkena tempias gimik ini apabila semua tweet mereka sebelum ini telah dipadamkan sama sekali.
Maka, ramailah yang mula risau, apa akan terjadi kepada segala item yang telah dibeli oleh mereka, termasuklah matawang Vbucks.
Korang janganlah bimbang kerana pihak PlayStation telah mengesahkan bahawa kesemua item dan Vbucks tetap selamat daripada “bencana” ini. Kata akaun Twitter @AskPlayStation apabila ditanya soal ini, ini jawab mereka:

Hi there! Epic is aware of the Fortnite Blackout. Please be assured that your inventory items and V-Bucks are secure. Please reach out to Epic for more details. ^GA
— Ask PlayStation UK (@AskPS_UK) October 13, 2019
Sampai bila skrin hitam ini akan kekal dan bilakah musim baru akan mula? Menurut satu dataminer, lohong hitam ini akan kekal sehingga Selasa, 15 Oktober, 6 petang (waktu Malaysia).

BREAKING:
I have independtly confirmed the authenticity of a discovery that points to "The-End" lasting until Tuesday, 6AM EST
This is not stuck in stone, this info is from https://t.co/0TDeMk7Bda code. pic.twitter.com/ElnNFKppWn
— Lucas7yoshi (@Lucas7yoshi) October 13, 2019
Jadi, sama-samalah kita nantikan apakah pula gimik yang akan dilakukan pada petang itu nanti.


Xbox Memperkenalkan Wireless Controller Tech Series

Microsoft mengumumkan pada hari ini bahawa controller pertamanya dalam Wireless Controller Tech Series akan mula melakukan penghantaran ke seluruh negara pada 25 April. Recon Tech Special Edition akan berada di pasaran dengan harga USD70, yang juga harga standard controller dengan warna khas.
Untuk siri terbaru controller tersebut, Microsoft mendapat inspirasi daripada teknologi dan sains fiksyen dari segi kelengkapan tentera. Walaupun controller yang lain masih belum diumumkan, controller Recon Tech mempunyai ciri-ciri seperti cahaya laser berwarna kelabu yang terukir di hadapan controller dengan aksen berwarna emas dan logo insignia, manakala tekstur berlian berada di bahagian genggaman belakang controller.

Controller seterusnya yang akan datang dengan reka bentuk yang hampir sama menggunakan tema ketenteraan sudah boleh dijangkakan kerana Microsoft akan terus melancarkan siri controller ini sebelum pelancaran Project Scorpio yang dijadualkan sekitar musim cuti pada hujung tahun ini.
Seperti controller Xbox tanpa wayar yang lain, controller terbaru ini akan disertakan sekali dengan jarak penerimaan Wireless yang telah dipertingkatkan dan teknologi Bluetooth untuk Windows 10 dan permainan Samsung VR. Butang pemetaan boleh diubah suai melalui aplikasi Xbox Accessories.

Controller ini boleh diserasikan dengan ciri Copilot yang akan datang ke Xbox One, membolehkan gamer menggunakan dua controller Xbox tanpa wayar sebagai satu. Ciri tersebut memfokuskan kepada pemain yang kurang berpengalaman atau bagi mereka yang memerlukan pengubahsuaian butang konfigurasi untuk bermain. Pengguna Xbox One yang tidak mahu menggunakan controller baru yang mewah boleh mendapatkan ciri Copilot melalui kemas kini creators akhir tahun ini.
Sumber: The Verge


PUBG Kini Adalah Game Ketiga Paling Laris Dalam Sejarah Steam

PlayerUnknown’s Battlegrounds ialah game ketiga terbaik dari segi penjualan di Steam. Gabe Newell, pengasas Steam dan penerbit Valve mendedahkannya semasa dalam temu bual di ibu pejabat syarikat itu di Bellevue, Washington.
Pengumuman ini bukanlah berita yang paling mengejutkan. Sejak ia dilancarkan pada bulan Mac tahun lepas, game itu telah terjual sebanyak lebih daripada 30 juta di platform PC sahaja. Dengan tambahan 3 juta di Xbox One dan ia merupakan game bukan buatan dari Valve yang paling banyak dimainkan.
Kejayaannya yang memberangsangkan ini telah membawa kepada beberapa buah game yang mengambil inspirasi konsepnya yang sama seperti Fortnite: Battle Royale.

Kejayaan itu memberi keuntungan kepada Valve untuk membuktikan bahawa game kecil boleh dibuktikan dengan membawa keuntungan yang berlipat ganda.
“Pelaburan itu dapat membantu perkara yang bagus untuk industri gaming. Jadi kamu boleh mendapatkan game terbaru seperti PUBG dan kerana mereka boleh menguasai terhadap kesemua game multiplayer yang lain, teknologi, memandangkan China sekarang mempunyai pasaran yang besar untuk sesiapa sahaja yang melakukan pembangunan game PC. Jadi PUBG boleh keluar di mana-mana sahaja dan boleh menjadi game ketiga terbaik yang dijual dalam sejarah Steam. Pendapatan mereka sepanjang masa sudah membuktikannya,” kata Gabe Newell.
Semasa sesi temu bualnya, Newell tidak memberitahu game manakah yang mendapat tempat kedua dan pertama dalam senarai game yang paling berjaya di Steam.
Sumber: Rolling Stone


Hogwarts Legacy Kini Game Single-Player Paling Ramai Ditonton Di Twitch

Avalanche Software telah mendedahkan bahawa Hogwarts Legacy merupakan game single-player yang ramai ditonton di Twitch.
Penstriman di platform Twitch pada 7 Februari lalu antara Avalanche dan ramai lagi streamers telah berjaya menarik seramai 1.28 juta penonton semasa pelancaran Early Access. Ini meletakkan Hogwarts Legacy di tangga pertama sebagai game single-player yang paling ramai ditonton.

Thanks to YOU #HogwartsLegacy is officially the #1 Single Player game ever on @Twitch with 1.28M peak concurrent viewers at launch. pic.twitter.com/xRebFwUqD4— Hogwarts Legacy (@HogwartsLegacy) February 9, 2023

Terdapat faktor lain juga kepada jumlah penonton tersebut seperti ganjaran eksklusif pakaian Merlin’s Cloak yang hanya boleh didapati menerusi Twitch drops dengan menonton stream Early Access oleh Avalanche.
Ada 4 ganjaran yang diberikan kepada penonton dengan menonton streamer yang menyertai Twitch drops tersebut. Korang boleh dapatkan kesemua ganjaran sehingga 24 Februari untuk mendapatkan Silver Dragon-eyed Spectacles, Urchin Hat, Carmine Lightning Bolt Scarf, dan Lilac Ensemble outfit. Malah terdapat juga ganjaran tambahan jika pemain hubung ke akaun Harry Potter Fan Club.


Sony Padamkan Tanda “Hujung Tahun 2020” Dari Laman Web Rasmi PS5 Untuk Malaysia

Sebilangan besar peminat tegar PlayStation di Malaysia, sudah mula hilang sabar dengan Sony. Sehingga kini, walaupun kurang sebulan daripada pelancaran PS5 di beberapa negara terpilih, Sony masih belum mendedahkan tarikh pelancaran dan harga untuk pasaran Malaysia.
Terkini, perkara lebih membimbangkan sudah timbul apabila Sony sudah mula memadamkan tanda waktu pelancaran “Holiday 2020” (hujung tahun 2020) dari laman web rasmi PS5 untuk beberapa negara Asia Tenggara termasuk Malaysia.
Pemadaman ini ditemui oleh MP1ST, yang mana mereka membandingkan laman web rasmi PS5 untuk Indonesia beberapa hari lalu dengan laman sama yang terkini.
Laman web rasmi PS5 untuk Indonesia beberapa hari lalu (atas) dengan laman sama yang terkini (bawah).
Laman web rasmi PS5 untuk Malaysia, Filipina, Thailand dan Vietnam juga tidak lagi kelihatan tanda “Holiday 2020” di laman utamanya.
Satu-satunya negara Asia Tenggara yang kini mendapat layanan yang bagus daripada Sony ialah Singapura. Laman web rasmi PS5 untuk negara seberang tambak itu menyediakan butiran tentang gelombang kedua pra-tempah yang bermula pada 16 Oktober. Sony turut menyenaraikan beberapa kedai tempatan yang menyediakan pra-tempah PS5.
Apakah kebisuan Sony yang menganaktirikan para peminat di Malaysia ini menandakan mereka akan menangguh pelancaran PS5 di Malaysia, kemungkinan sehingga tahun hadapan? Kami cuba untuk mendapatkan komen daripada pihak Sony.


Eksekutif Senior PlayStation Jim Ryan Mempertahankan Unsur Ganas Dalam Trailer Baru The Last Of Us Part II

“Game yang dibangunkan oleh orang dewasa untuk audiens dewasa,” kata Jim Ryan.

Demikian adalah kata dari presiden Sony Interactive Entertainment Eropah dan presiden jualan dan pemasaran global Sony, Jim Ryan yang menjadi hos pada persidangan PlayStation di Paris Games Week.
Ketika di Paris Games Week, dua game eksklusif Sony terpalit dengan kontroversi apabila trailer baru The Last of Us Part II menayangkan keganasan secara berlebihan terhadap wanita manakala trailer baru Detroit: Become Human menunjukkan android Kara menangani masalah keganasan rumahtangga.
Perlepasan kedua-dua trailer membuatkan sesetengah pihak menuduh Sony mempergunakan elemen keganasan berlebihan untuk menjual game mereka.

Menurut temuramah bersama Telegraph, Ryan tidak boleh mengulas lebih lagi bagi pihak Naughty Dog yang membangunkan The Last of Us Part II bersama dengan apa hasrat sebenar Naughty Dog tentang trailer terbaru tetapi Ryan fikirkan ini adalah keputusan betul untuk menunjukkan trailer yang berunsur ganas itu di persidangan Sony.
Selain itu, beliau berkata, “The Last of Us adalah semestinya game dibangunkan oleh orang dewasa untuk dimainkan oleh orang dewasa. Saya tidak patut jangka pun perkara ini tetapi saya rasa game ini akan dipasarkan untuk 18 tahun ke atas dan ada pasaran untuk orang dewasa yang suka main game sebegini. Bagi di hujung spektrum pula, ada juga game sesuai untuk kanak-kanak atau remaja seperti Concrete Genie yang anak saya berumur 8 tahun pun berkata dia teringin sangat nak main game itu.
Saya rasa (Sony) sebagai pemegang platform dan kepada mereka yang membangunkan game, sama ada mereka adalah daripada studio kami atau penerbit pihak ketiga, mereka memberikan kandungan kepada platform kami. Kami pula ada platform tersedia untuk kandungan mereka.
Kami harus membekalkan kandungan yang betul untuk dimainkan oleh orang yang betul iaitu menepati piawaian umur atau sebagainya. Kami memikirkan The Last of Us Part II adalah cara terbaik untuk menutup tirai persidangan kami dan kami amat berpuas hati.”

Namun, trailer The Last of Us Part II juga dipandang tidak enak terhadap sesetengah kritik kerana trailer tidak memberi apa-apa konteks berkenaan dengan game itu. Ryan menjawab sama ada wujudkah satu tanggungjawab oleh penerbit game untuk mengeluarkan kandungan dalam ekspresi mereka tersendiri. Ryan berkata:
“Saya rasa apa yang kami cuba lakukan ialah menunjukkan kualiti kepelbagaian game yang kami ada dalam persidangan ini. Saya rasa ia adalah tugas yang sukar untuk membuat video berdurasi 4 atau 5 minit untuk meringkaskan pengalaman gameplay sebanyak 10 jam atau lebih kepada pemain.
Sekali lagi, studio sedang menunjukkan game yang akan dinilai sesuai untuk orang dewasa bermain dan itu apa yang kami sudah lakukan.”
Trailer terbaru The Last of Us Part II yang mendebarkan memperkenalkan beberapa karakter baru tapi hanya seorang wanita sahaja tidak dinyatakan namanya yang membangkitkan spekulasi antara peminat.
JomBaca: Wanita Misteri Dalam Trailer Terbaru The Last of Us Part II Adalah Ibu Ellie? Ini Teori Yang Kita Ada Setakat Ini!


Psycho Pass: Mandatory Happiness Diterjemahkan ke Bahasa Inggeris di PS4 / Vita dan PC, Tidak Untuk Xbox ONE!

Syarikat NIS America mengumumkan untuk membuat perterjemahan permainan video Psycho Pass: Mandatory Happiness yang berasaskan dari manga, anime dan light novel dari pengeluar MAGES ini ke Bahasa Inggeris!

Permainan video ini asalnya ekslusif sebagai launch title di pelantar Xbox ONE di Jepun. Tetapi malangnya disebabkan jualan konsol tersebut tidak memberangsangkan, MAGES bercadang untuk mengeluarkan siri ini ke pelantar lain, iaitu Playstation 4 dan Playstation Vita.
Di pasaran Inggeris pula, NIS America bercadang untuk mengeluarkan permainan video ini hanya di pelantar Playstation 4, Playstation Vita, dan di tambah pula dengan pelantar PC via Steam. Di Xbox ONE? Tidak kelihatan. Puncanya tidak pasti kenapa NIS Amerika tidak memasukkan Xbox ONE dalam pengumuman tersebut. Anda boleh melihat trailer pengumuman di sini:

Psycho Pass: Mandatory Happiness akan dikeluarkan di pelantar Playstation 4, Playstation Vita dan PC via Steam sekitar September 2016 ini dan ia datang dalam bentik fizikal hardcopy dan digital untuk Playstation 4 dan Playstation Vita.


Final Fantasy 9 Akan Diadaptasi Ke Animasi Khas Untuk Kanak-Kanak

Final Fantasy 9 akan diadaptasi ke animasi yang sesuai ditonton kanak-kanak.
Projek ini akan dibangunkan dan diterbitkan bersama antara Square Enix dan Cyber Group Studios, sebuah studio pembikinan animasi yang berpangkalan di Paris, Perancis.
Selain menerbitkannya bersama, Cyber Group Studios akan turut menguruskan edaran, perlesenan dan merchandise di seluruh dunia, lapor KidScreen.
Animasi yang disasarkan untuk kanak-kanak berusia 8 hingga 13 tahun itu akan mula membentangkan projek itu ke syarikat-syarikat penyiaran untuk tujuan tayangan dalam beberapa bulan akan datang, kata CEO Cyber Group Studios, Pierre Sissmann.
Durasi setiap episod dan berapa banyak episod yang ada juga masih belum dimuktamadkan, namun beliau berkata produksi akan bermula pada hujung 2021 atau awal 2022.
Francais Final Fantasy pernah diadaptasi ke televisyen sebelum ini, namun ini adalah kali pertama ia dibikin khas untuk kanak-kanak.


Mavericks: Proving Grounds: Game Battle Royale Yang Memuatkan Seramai 400 Pemain

Mavericks: Proving Grounds mungkin boleh menjadi trend terkini untuk game battle royale di mana pemain PlayerUnknown’s Battlegrounds cuba untuk mencari sesuatu yang lebih daripada apa yang mereka sedang bermain sekarang.
Sama ada grafik yang lebih tinggi atau jumlah pemain yang lebih ramai, pembangun Automaton Games sedang cuba untuk memanfaatkan kejayaan genre tersebut dengan sebuah projek yang mempunyai cita-cita besar. Teaser trailer untuk game tersebut telah dikeluarkan.

Walaupun trailer di atas tidak memaparkan sebarang bentuk gameplay dan hanya memaparkan bayang-bayang seorang pemain sedang berlari dalam hutan, trailer ini memberikan sedikit rasa tentang apa yang akan hadir dari segi matlamat grafik game tersebut.
Babak seperti di padang dan hutan, penggunaan god rays, paparan dedaunan yang terperinci dan bunyi-bunyi tembakan dan letupan boleh membantu imaginasi penonton untuk membayangkan macam mana game itu akan kelihatan nanti.
Perlu ditekankan bahawa trailer ini tidak memaparkan sebarang gameplay, jadi tidak pasti bagaimanakah game ini akan kelihatan apabila ia dikeluarkan nanti.
Game ini dijadualkan akan dikeluarkan pada lewat tahun 2018 menurut laman web mereka. Ia lebih mencapai ke arah matlamat grafik yang tinggi kerana pembangun sedang merancang untuk memasukkan jumlah seramai 400 pemain ke dalam satu perlawanan.
Ini bermakna masa perlawanan adalah lebih lama dari PUBG, yang mana baru-baru ini telah mendapat patch keseimbangan untuk Xbox One, dan masa perlawanan yang lebih pendek dari Fortnite.


Hi-Rez Studios Memaparkan Video Gameplay Paladins: Battlegrounds Selama Satu Jam Di HRX 2018

Paladins: Battlegrounds memaparkan video gameplay selama satu jam yang mendedahkan persamaan dan perbezaan daripada game battle royale yang lain yang berada di pasaran.

Walaupun sesetengah orang mungkin akan dapat mengesan persamaannya dengan game yang lain, mode ini memperkenalkan mekanik yang berbeza dan strategi berpasukan yang berbeza.
Video di bawah menampilkan Paladins: Battlegrounds akan mendapat dua mode yang berbeza dengan dua hero. Di awal perlawanan, pemain akan memasuki kawasan biasa sebelum dijatuhkan dengan menggunakan zepelin. Setiap hero boleh memanggil kenderaan untuk bergerak dalam kawasan peta, mencari kelengkapan di setiap rumah sementara kabus mengecilkan lagi peta tersebut.

Walaupun bunyinya agak sama dengan game battle royale seperti PlayerUnknown’s Battlegrounds, tapi disebabkan Paladins membenarkan pemain menggunakan kuasa khas yang ada pada setiap hero membolehkan ia dapat dibezakan dari game tersebut. Pertempuran dalam Paladins juga lebih ke arah aksi dan kurang dari segi stealth.
Apabila pemain cedera dalam perlawanan, pemain akan bertukar menjadi seekor ayam yang mana ahli pasukan boleh memulihkan pemain yang cedera. Semestinya, pemain yang bertukar menjadi ayam akan diburu, namun masih ada peluang untuk larikan diri.
Paladins: Champions of the Realm ialah game percuma yang berada dalam peringkat beta di PC, PlayStation 4 dan Xbox One. Mode Battlegrounds dijangka akan hadir pada akhir bulan Mac 2018.


Filem Death Stranding Secara Rasmi Sedang Dalam Pembikinan, Kojima Sebagai Produser

Kojima Productions dan Sony baru-baru ini mengumumkan Death Stranding 2 sedang berada dalam pembangunan untuk PS5. Tapi bukan itu sahaja perkembangan francais ini — adaptasi filem juga sedang berada dalam pembangunan.
Menurut Deadline, pembangunan filem sedang berjalan baik dengan Hideo Kojima bertindak sebagai produser bersama dan bekerjasama dengan Alex Lebovici menerusi Hammerstone Studios. Kojima Productions US dan Allan Ungar akan menjadi produser eksekutif dengan filem itu dibiayai sepenuhnya oleh Hammerstone.

Telah disahkan bahawa filem itu akan menampilkan barisan karakter baharu dan plot yang tiada dalam versi video game. Walau bagaimanapun masih tiada kenyataan rasmi dibuat mengenai siapa yang akan mengarah dan siapa yang menulis skrip.
Maklumat mengenai para pelakon juga masih belum diumumkan. Walaupun dalam versi video game, ia menampilkan barisan pelakon Hollywood terkenal seperti Norman Reedus, Lea Seydoux, Mads Mikkelsen, Lindsay Wagner, Guillermo del Toro, Tommie Earl Jenkins, dan Margaret Qualley, tidak pasti sama ada mereka akan kembali melakonkan watak mereka dalam adaptasi filem nanti.


Pencipta Uncharted, Amy Hennig Berasa “Terseksa” Setelah Tidak Mengeluarkan Game Sejak Tahun 2011

Pengarah kreatif and penulis tiga game terawal Uncharted meluahkan perasaan “terseksa” beliau dalam industri video game.

Amy Hennig bukan calang-calang orangnya kerana beliau ialah seorang wanita yang sudah lama berkecimpung dalam industri video game sebagai pengarah, pereka dan penulis kreatif sejak pada tahun 1980-an.
Pembangun game veteran berumur 53 tahun itu mendedahkan rasa hampa beliau bekerja dalam pembangunan video game dalam sebuah temuramah Polygon bersama Sean Vanaman, pengasas Campo Santo, penulis Firewatch dan ketua penulis The Walking Dead: Season One.
Hennig berkongsi pengalamannya, “Jadi, saya telah bekerja dalam kira-kira 15 game dalam tempoh 28 tahun dan bukan kesemuanya dapat dilancarkan. Namun, sekarang saya lihat rekod kerja saya dan berkata pada saya sendiri: “Kalau video game kena ambil masa tiga, empat, lima tahun untuk bangunkan, berapa banyak lagi percubaan membangunkan video game yang saya ada sekarang?”. Dan saya tak mahu sia-siakan peluang itu.”
Nathan Drake dalam Uncharted 3: Drake’s Deception (2011)
Hennig merupakan antara orang-orang penting terlibat dalam pembangunan siri Uncharted dari Uncharted 1 sehingga Uncharted 3 sebagai pengarah dan penulis serta juga mengambil tugas sama untuk pembangunan Uncharted 4 sehingga beliau digantikan oleh Neil Druckmann dan Bruce Straley pada tahun 2014 di Naughty Dog.
Sejurus selepas itu, Hennig menyertai Visceral Games dan bekerja dalam pembangunan game tidak bernama Star Wars sebelum penutupan studio itu oleh EA pada Oktober tahun lepas kerana game single-player sudah “mati” menurut kata EA.
“Saya sudah tidak mengeluarkan game sejak tahun 2011 dan ianya “membunuh” saya. Saya bekerja dalam pembangunan Uncharted 4: A Thief’s End selama 2 tahun setengah dan selepas itu, saya bekerja dalam pembangunan game Star Wars untuk tiga tahun setengah. Saya rasa bersyukur kerana kebanyakkan hasil kerja saya dimasukkan ke dalam Uncharted 4 dan kita lihat pula apa akan jadi dengan game Star Wars nanti,” luahan hati Hennig.
Gambar terawal menunjukkan game Star Wars dibangunkan oleh Visceral Games.
Kemudian, Hennig mengaku beliau berasa berdukacita kerana sudah lama tidak mengeluarkan video game sejak Uncharted 3: Drake’s Deception pada tahun 2011 bersama Naughty Dog.
Hennig berkata, “Jika awak fikir sejenak, “OK, tunggu sebentar. Betapa senangnya untuk “bakar” masa enam tahun dan tak terbitkan apa-apa game.” Jadi, saya melihat dari perspektif senjata api sebegini, “OK, berapa banyak peluang saya ada.” Saya terus melihat dari metafora berbeza-beza seperti “berapa banyak peluru saya ada dalam pistol ini?”. Saya hanya mahu tahu yang saya sudah membuat keputusan yang betul.”
Hanya tinggal kenangan.
Selain itu, Hennig juga tidak memahami fenomena siaran secara langsung (streaming) di Twitch dan YouTube kerana orang hanya menonton sahaja dan ini boleh melenyapkan pengalaman bermain game itu serta tiada lagi merasai sendiri elemen rahsia dalam naratif video game secara dekat.
Beliau menambah, “Mungkin kalau kita cakap sahaja, “Apa kata kita buat rancangan sahaja. Mari kita namakan rancangan Firewatch.” Ini mungkin tidak laku kerana apa yang akan hilang ialah persembahan game dan elemen tidak diketahui yang datang dari pemain sendiri. Itulah yang membuatkan kita mahu bermain. Ini adalah sebab sama kenapa kita tengok perlawanan sukan dan rancangan realiti TV. Kita tak tahu apa akan jadi.”
https://www.youtube.com/watch?v=ceJcHUoO734
Dalam sesi temuramah antara pembangun game senior (Hennig) bersama junior 20 tahun lagi muda (Vanaman), mereka membincangkan tentang pelbagai permasalahan wujud dalam pembangunan video game skala triple-A ataupun indie dari segi bajet, berapa ramai orang perlu terlibat dalam pembangunan game, bertukar pengalaman membangunkan game naratif dalam industri video game dan berkongsikan game-game kegemaran mereka antara satu sama lain bagi tahun 2017.
Vanaman kini sedang giat membangunkan game akan datang berjudul, In the Valley of Gods di Campo Santo yang baru sahaja diumumkan di The Game Awards baru-baru ini manakala Hennig tidak membangunkan apa-apa game buat ketika ini tetapi masih lagi positif terus bekerja dalam industri video game sambil menceritakan sejarah pengalaman luas selama lebih 25 tahun dari bekerja untuk Michael Jordan: Chaos in the Windy City, juga siri Legacy of Kain dan seterusnya.


Rainbow Six Siege Boleh Dimainkan Percuma Pada Hujung Minggu Ini Di PC, PS4 Dan Xbox One

Percubaan percuma hujung minggu datang lagi!

Ubisoft telah mengumumkan satu lagi percubaan hujung minggu bagi game shooter popular mereka, Rainbow Six Siege di kesemua platform yang ada untuk game ini: PC, PS4 dan Xbox One.
Di bawah adalah waktu dan tempoh percubaan ini bermula dan tamat bagi setiap platform, mengikut waktu Malaysia:

PC: Bermula pada 17 November, 1 pagi, dan tamat pada 20 November, 4 pagi.
PS4: Bermula pada 16 November, 9 malam, dan tamat pada 20 November, 9 malam.
Xbox One: Bermula pada 16 November, 3 petang, dan tamat pada 20 November, 3 petang.

Untuk pemain di PC dan PS4, korang boleh pre-load terlebih dahulu sebelum memulakan sesi percubaan ini. Di bawah adalah waktu korang boleh mula pre-load:

PC: Bermula pada 15 November, 1 pagi.
PS4: Bermula pada 15 November, 2 pagi.

Seperti kelaziman mana-mana game yang menawarkan sesi percubaan, sesi pada kali ini juga akan membenarkan pemain yang mencuba membawa segala progress yang diperoleh ke dalam game penuh sekiranya mereka berhasrat untuk membelinya selepas itu.
Tambahan pula, Ubisoft turut mengadakan jualan promosi untuk Rainbow Six Siege dari 16 hingga 27 November ini sebanyak 60% untuk semua pemain. Jadi ini adalah peluang terbaik korang yang belum pernah mencuba game ini, dan seterusnya mendapatkan game ini sekali.

Awal bulan ini, Ubisoft telah mendedahkan judul untuk DLC terakhir bagi tahun kedua Rainbow Six Siege – iaitu Operation White Noise. Ubisoft turut telah mengeluarkan sebuah video trailer untuk map yang bakal dilancarkan dalam DLC ini, digelar Mok Myeok Tower yang terletak di tengah-tengah kota Seoul.


Final Fantasy XV: Pocket Edition Diumumkan Untuk iOS, Android Dan Windows 10

Diumumkan di Gamescom 2017!

Final Fantasy XV: Pocket Edition akan diterbitkan pada perhujung tahun ini bagi semua pengguna iOS, Android dan Windows 10. Ia akan membawa pemain menerokai dunia Eos dan juga kisah Noctis dan 3 sahabat karibnya dengan gaya seni chibi.
Final Fantasy XV: Pocket Edition akan diterbitkan dalam 10 episod dan episod pertama akan boleh didapatkan secara percuma kelak.
Terima kasih Long YC.


Kos Produksi PS5 Saja Dilaporkan Sudah Mencecah Lebih RM1,800 – Sony Mengalami Masalah Menetapkan Harga

PlayStation 5 dijadualkan akan dilancarkan pada penghujung tahun 2020, namun setelah memasuki Februari, konsol generasi akan datang itu masih belum mempunyai harga rasmi.
Menurut laporan yang dikeluarkan Bloomberg, Sony kini sedang mengalami masalah untuk memuktamadkan harga pasaran PS5 kerana kos produksi konsol itu dikatakan agak tinggi. Bahagian dalaman yang berharga tinggi, dipengaruhi oleh permintaan tinggi untuk komponen memori sedang merunsingkan Sony.
Bloomberg melaporkan bahawa kos produksi PS5 sudah mencecah USD450 (~RM1,863), membuatkan harga pasarannya kelak mungkin diletakkan sekitar USD500 (~RM2,070).
Persaingan untuk DRAM dan NAND flash memory dikatakan menjadi antara punca peningkatan kos ini, dan Sony turut dikatakan menggunakan sistem penyejukan (cooling system) yang amat mahal untuk PS5. Ini bertitik-tolak daripada banyak rungutan yang diterima terhadap PS4 yang mengeluarkan bunyi kipas yang terlalu kuat.
Sony kini juga dikatakan sedang menggunakan pendekatan tunggu dan lihat apakah harga yang akan diumumkan oleh Microsoft untuk konsol generasi akan datang mereka pula, iaitu Xbox Series X.
Sekiranya laporan ini adalah sahih, ia mungkin tidaklah terlalu membimbangkan kepada Sony kerana PS4 semasa pelancaran dulu juga berharga USD500.
Sama-samalah kita nantikan langkah seterusnya daripada dua syarikat gergasi konsol gaming ini — antara Sony dan Microsoft, siapakah yang akan mengumumkan harga terlebih dahulu.


Ini 7 Minit Video Gameplay Wild Hearts


PES 2019: Data Pack 2 Bawakan Liga China Dan Liga Thailand, Tambahbaik Gameplay

Konami telah mengumumkan satu kemaskini terbaru untuk PES 2019 yang membawakan penambahan kandungan baru serta menambahbaik beberapa gameplay di atas padang.

Dinamakan sebagai Data Pack 2, kandungan paling menarik yang bakal ditampilkan ialah menambah 2 liga rasmi baru, iaitu CFA Super League (liga China) dan Thai League (liga Thailand). Semua kelab yang terdapat dalam kedua-dua liga ini akan boleh dimainkan dalam PES 2019.
Selain itu, Konami juga mengemaskini lebih daripada 100 wajah pemain, mengemaskini senarai stadium serta membawakan beberapa but baru.
Untuk gameplay pula, Konami menambah variasi bagaimana AI menyerang, menambahbaik penjaga gol AI dalam situasi 1-lawan-1, memperbaiki ketepatan chip shot, tandukan dan positioning pertahanan.
Data Pack 2 dalam PES 2019 akan dilancarkan pada 25 Oktober ini.
PES 2019 boleh dimainkan di PC, PS4 dan Xbox One.


Diablo II: Resurrected: Boleh Beli or Boleh Blah!?

Diablo II: Resurrected merupakan sebuah game versi remastered kepada Diablo II yang dilancarkan pada tahun 2000, serta menggabungkan sekali expansion Lord of Destruction yang dikeluarkan pada 2001.
Dibangunkan bersama antara Blizzard Entertainment dan Vicarious Visions, Diablo II: Resurrected telah dilancarkan pada 23 September 2021 untuk PC, PS4, PS5, Xbox One, Xbox Series dan Switch.
Mengeluarkan sebuah game remastered bukan satu kerja yang mudah untuk menambat hati peminat setianya. Adakalanya ia terasa seperti sesuatu yang tidak perlu, manakala ada yang berupaya menggembirakan ramai.
Diablo II: Resurrected berada dalam kategori yang mana? Jom kita ikuti reviu ini.
Aura Yang Sama

Secara ringkasnya, Diablo II: Resurrected telah membawa kandungan, gameplay dan semangat yang sama dengan game asal yang dikeluarkan lebih dua dekad yang lalu, namun diasah dengan grafik yang lebih diperkemas.
Golongan otai yang telah menghabiskan beratus (atau mungkin beribu) jam bermain Diablo II suatu ketika dulu pastinya akan tersenyum bermain game remastered ini. Activision telah berjaya membangkitkan satu nostalgia yang cukup untuk para pemain veteran ini terkenangkan segala memori yang pernah dibuai bersama rakan dan ahli keluarga dahulu.
Diablo II pada tahun 2000 itu asalnya memperkenalkan kepada kita dengan lima kelas, iaitu Barbarian, Paladin, Necromancer, Amazon dan Sorceress. Kemudian, dalam expansion Lords of Destruction, ia menambah dua kelas tambahan: Druid dan Assassin.
Dalam Diablo II: Resurrected, kesemua tujuh kelas ini tersedia.
Remastered Semata-Mata

Apabila sesebuah game remastered terlalu setia dengan game asalnya, ia juga menjadi satu masalah. Diablo II: Resurrected sememangnya hanyalah sebuah versi remastered semata-mata, di mana sekali imbas seolah-olah satu-satunya ciri moden yang ditambah ke dalamnya adalah grafik yang lebih baik.
Misalnya dalam bilangan kelas karakter yang boleh dimainkan. Tujuh yang dulu itu, itulah tujuh karakter yang tersedia dalam remastered ini. Tiada terlebih, tiada terkurang.
Cross-Progression

Walaupun tidak banyak, tapi antara fungsi moden bagus yang ditambah adalah cross-progression. Fungsi ini harus dipuji di mana kebanyakan game moden, malah game AAA yang dilancarkan di pelbagai platform masih tidak mahu menampilkan fungsi ini.
Bagi yang tidak tahu, cross-progression membenarkan pemain untuk simpan progression ketika kita bermain di satu platform, dan kita boleh sambung progression tersebut di satu lagi platform lain.
Contohnya untuk Diablo II: Resurrected ini, kita mainkannya di PS5 pada tengah hari, kemudian tibanya waktu malam, kita sambung pula progression kita tadi di platform PC pula.
Namun, jangan terkeliru. Fungsi ini hanyalah cross-progression, bukannya cross-play. Bermakna, korang tidak boleh main secara online bersama-sama dengan rakan korang yang bermain di platform yang lain.
Quality of Life

Selain itu, ada juga beberapa ciri quality of life yang tidaklah terlalu besar impaknya, namun tetap ciri-ciri yang lebih memudahkan dan melancarkan pengalaman penulis bermain.
Antaranya seperti mengutip Gold secara automatik, menyusun semula (sort) secara automatik item dalam inventory dengan lebih mudah, malah game ini lebih mesra golongan istimewa seperti kehadiran mode buta warna dan lain-lain.
Tiada Local Co-Op
Penulis ingin bertanyakan kepada golongan otai yang bermain Diablo II yang asal. Apa yang membuatkan game ini dulu benar-benar menyeronokkan? Ya, dengan adanya local co-op di mana kita boleh main bersama rakan atau ahli keluarga yang duduk di sebelah.
Dan jangan terkejut, local co-op tiada dalam Diablo II: Resurrected.
Ya, penulis faham, Diablo II: Resurrected sudahpun menampilkan fungsi online co-op. Ia sememangnya satu nilai tambah yang sangat baik. Malah, mungkin kebanyakan daripada kita akan lebih kerap bermain secara online berbanding local, lebih-lebih di zaman pandemik ini.
Namun, kehadiran ciri baharu tidak seharusnya mengakibatkan ciri teras yang menjadi kekuatan kepada game asal dibuang. Bilangan pemain yang lebih gemar bermain co-op secara online tidak semestinya tiada pemain yang ingin kembali bermain dan berhibur bermain Diablo II bersama rakan yang duduk bersebelahan.
Keputusan – BOLEH BELI or BOLEH BLAH!?

Kepada pemain senior yang pernah menghabiskan waktu muda-mudi dulu dengan Diablo II, Diablo II: Resurrected sememangnya sebuah game yang BOLEH BELI. Game remastered ini mampu menggali, membangkitkan, dan menghidupkan semula segala kenangan yang pernah dipahat melalui gameplay dan kandungan yang sama seperti game asalnya.
Walau bagaimanapun, agak sukar untuk penulis syorkan game ini kepada golongan baharu atau gamer masakini. Grafik dan animasinya masih lagi berasaskan klasik dan gameplaynya yang tiada unsur atau mekanisme moden berkemungkinan mampu untuk membuatkan korang menguap. Tentunya satu game yang BOLEH BLAH untuk korang.
Tetapi sekiranya gamer generasi baharu yang ingin mencuba, ingin menambah pengetahuan gaming dan mahu merasai salah satu game terbaik ketika era dua dekad yang lalu — Diablo II: Resurrected adalah sebuah game yang paling sesuai untuk berjalan merentasi masa.
+ Aura dan semangat yang dikekalkan+ Membangkitkan semula nostalgia+ Beberapa quality of life yang ditambah+ Cross-progression
– Tiada penambahan kandungan– Tiada local co-op


Dying Light Korang Berhabuk Di Almari? Jangan Risau Kerana 10 DLC Percuma Bakal Diterbitkan!

Bakal diterbitkan dalam jangka masa 12 bulan.

Diumumkan melalui PCGamesN, studio Techland telah mengumumkan bahawa Dying Light bakal menerima pelbagai DLC percuma yang terdiri daripada musuh-musuh baru untuk dihadapi dan juga story mission yang baru.
Kemungkinan besar DLC-DLC ini diterbitkan bagi memberi gambaran pada sekuel bagi Dying Light yang kini sedang dibangunkan oleh Techland.
Buat masa ini, masih belum ada jadual bila DLC ini akan diterbitkan.


Ini Adalah Keperluan Spesifikasi Untuk FIFA 18 Di PC! Mampu Tak PC Korang?

Dah bersedia untuk mainkan FIFA 18 di PC/laptop korang?

Mampu tak PC korang untuk mainkan FIFA 18? Menjelang kira-kira dua minggu sebelum FIFA 18 dilancarkan, EA Sports telah mendedahkan keperluan spesifikasi untuk mainkan FIFA 18 di PC.
EA Sports telah mendedahkan keperluan spesifikasi untuk kedua-dua DirectX 12 dan DirectX 11, yang korang lihatnya di bawah:
DIRECTX 12
Spesifikasi Minimum

OS: Windows 10 – 64-Bit
CPU: Intel i3 6300T atau yang sama sepertinya  (5,199) – Intel i3 4340 (5,226), dan Intel i3 4350 (5,302) sebagai alternatif.
AMD yang sama adalah AMD Athlon X4 870K (5,219) – AMD FX-4350 (5,272) dan FX-4330 (5,297) sebagai alternatif.
RAM: 8GB
Ruang Hard Drive Diperlukan: 50.0 GB
Sokongan Minimum Video Cards: NVidia GeForce GTX 660 (4,116) 2GB atau yang sama seperti
AMD yang sama adalah Radeon RX 460 (4,218)/R9 270 (4,258)/R7 370 (4,258)
DirectX: 12

Spesifikasi Yang Direkemen

OS: Windows 10 – 64-Bit
CPU: Intel i3 6300T atau yang sama sepertinya  (5,199) – Intel i3 4340 (5,226), dan Intel i3 4350 (5,302) sebagai alternatif.
AMD yang sama adalah AMD Athlon X4 870K (5,219) – AMD FX-4350 (5,272) dan FX-4330 (5,297) sebagai alternatif.
RAM: 8GB
Ruang Hard Drive Diperlukan: 50.0 GB
Sokongan Minimum Video Cards: NVIDIA GeForce GTX 670 atau AMD Radeon R9 270X
DirectX: 12.0

DIRECTX 11
Spesifikasi Minimum

OS: Windows 7/8.1/10 – 64-Bit
CPU: Intel Core i3-2100 @ 3.1GHz atau AMD Phenom II X4 965 @ 3.4 GHz
RAM: 8GB
Ruang Hard Drive Diperlukan: 50.0 GB
Sokongan Minimum Video Cards: NVIDIA GTX 460 atau AMD Radeon R7 260
DirectX: 11.0

Spesifikasi Yang Direkemen

OS: Windows 7/8.1/10 – 64-Bit
CPU: Intel i5-3550K @ 3.40GHz atau AMD FX 8150 @ 3.6GHz
RAM: 8GB
Ruang Hard Drive Diperlukan: 50.0 GB
Sokongan Minimum Video Cards: NVIDIA GTX 660 atau AMD Radeon R9 270
DirectX: 11.0

FIFA 18 akan dilancarkan di PC, PS4, Xbox One, PS3, Xbox 360 dan Nintendo Switch pada 29 September 2017.
JomBaca: FIFA 18 Demo Dah Boleh Download Sekarang – 12 Pasukan, 4 Stadium Boleh Dimainkan! Story Mode Juga Ada!


Walmart, Pasaraya Besar Di Amerika Kini Ada ‘Esports Arena’ – Malaysia Bila Lagi?

Esports sememangnya menjadi buah mulut sedunia masakini sehinggakan arena-arena untuk menganjurkan acara esports dibuka seperti cendawan tumbuh selepas hujan. Tapi, pernah tak korang terfikir yang sebuah syarikat rantaian pasaraya gergasi akan membuka esports arena mereka sendiri?

Ya, Walmart, rantaian pasaraya antara terbesar di Amerika Syarikat kini mempunyai ruang dan kelengkapan di pasarayanya untuk bermain game — digelar Esports Arena.
Walmart telah membuka seksyen Esports Arena di beberapa buah pasaraya mereka. Apa yang ada di seksyen ini ialah ada jualan barangan-barangan gaming seperti PS4, Xbox One, desktop PC, laptop, headset, game-game dan banyak lagi. Selain itu, ruang untuk bermain game juga disediakan untuk pengunjung bersantai-santai main game sambil beli barangan-barangan nak buat spaghetti dan piza (?).
Di ruang bermain game itu, Walmart akan menganjurkan liga waktu malam pada hari-hari biasa, dan menganjurkan pertandingan pada hari-hari minggu. Antara game yang dipertandingan antaranya ialah League of Legends, Call of Duty, Street Fighter V, Fortnite, Overwatch dan banyak lagi.
Ruang ini juga berfungsi sebagai kafe siber/gaming studio yang mana korang boleh bermain dengan bayaran yang dikenakan ialah USD5 untuk sejam.

Sekarang ini, JomGaming nak tanya satu soalan saja. Bila pasaraya-pasaraya tempatan nak lakukan perkara yang sama? Tesco, Giant, Mydin, atau NSK — bila nak jadi pasaraya pertama di Malaysia yang membuka esports arena? Ehem.
Terima kasih, Food Beast.


Playstation VR: Lebih 50 Games Confirmed, Jom Tengok Semua Video Trailer!

Playstation VR adalah sebuah peranti goggle virtual reality yang akan dilancarkan pada awal 2016 dan mungkin boleh menggantikan skrin TV dan monitor korang semua! Tapi, dah ada ke game untuk dimainkan nanti?

Di Paris Games Week baru-baru ini, Sony telah announced beberapa game akan boleh dimainkan menggunakan Playstation VR seperti RIGS Mechanized Combat League, Until Dawn: Rush of Blood, Robinson, Battlezone dan Tekken 7! Sikit aje tuh, kan?
Jom Layan: Paris Games Week: Semua Video Teaser Trailer Dari Playstation!
Jangan risau, komuniti Playstation VR Reddit dah pun compile lebih daripada 50 games yang boleh korang expect untuk Playstation VR ni nanti! Pada peringkat ini, kebanyakan daripada game ini adalah game demos yang boleh korang cuba – dan bukannya game penuh lagi.

Senarai ini akan terus dikemaskini apabila game yang mesra-PSVR diannounce kelak. So, enjoy, layan the list guys dan share dengan kitorang game mana yang mungkin buat korang beli Playstation VR!

Game: Atom Universe
Studio: Atom Republic

Game: Adrift
Studio: Three One Zero

Game: Allison Road
Studio: Lilith

Game: ARK: Survival Evolved
Studio: Studio Wildcard

Game: Among the Sleep
Studio: Krillbite Studio

Game: The Assembly
Studio: nDreams

Game: Battlezone
Studio: Rebellion

Game: Crystal Rift
Studio: Psytec Games

Game: Danganrompa VR
Studio: Spike Chansons

Game: DEAD OR ALIVE XTREME 3
Studio: Koei Tecmo

Game: Dead Secret
Studio: Robot Invader

Game: Dreams
Studio: Media Molecule

Game: Driveclub
Studio: Evolution Studios

Game: EVE: Valkyrie
Studio: CCP Games

https://youtu.be/Eic4gyZ0PDc

Game: Final Fantasy XIV Heavensward
Studio: SquareEnix

Game: Futuridium
Studio: MixedBag Games

Game: Get Even
Studio: Farm 51

https://youtu.be/nZ1-BLhYocg

Game: GNOG
Studio: KO-OP

Game: Godling
Studio: Solfar Studios

Game: Gran Turismo Sport
Studio: Polyphony Digital

Game: Harmonix Music VR
Studio: Harmonix Music Systems

https://youtu.be/IA6Bjbn9z44

Game: Hatsune Miku Project
Studio: Harmonix Music Systems

Game: Headmaster
Studio: Frame Interactive

Game: The Hum
Studio: Totwise Studios

Game: JoysoundVR
Studio: Xing Inc.

Game: Keep Talking and Nobody Explodes
Studio: Steel Crate

Game: Loading Human
Studio: Untold Games

Game: The London Heist
Studio: SCE London Studio

Game: Megaton Rainfall
Studio: Pentadimensional Games

Game: Mind: Path to Talamus
Studio: Carlos Coronado

Game: Omega Agent
Studio: Fireproof Games

Game: P.O.L.L.E.N.
Studio: Mindfield Games

Game: Project CARS
Studio: Slightly Mad Studios

Game: Q.U.B.E.²
Studio: Toxic Games

Game: RIGS: Mechanized Combat League
Studio: Guerrilla Cambridge

Game: Robinson: The Journey
Studio: Crytek

Game: Summer Lesson
Studio: Bandai Namco

Game: Superhypercube
Studio: Kokoromi

Game: Surgeon Simulator
Studio: Bossa Studios

Game: Synthesis Universe
Studio: Olivier JT

Game: Technolust
Studio: Iris VR

Game: Tekken 7
Studio: Bandai Namco

Game: Trackmania Turbo
Studio: Ubisoft Nadeo

Game: Until Dawn: Rush of Blood
Studio: Supermassive Games

Game: Vanguard V
Studio: Zero Transform

Game: VizionEck
Studio: VizionEck

Game: War Thunder
Studio: Gaijin Entertainment

Game: Wayward Sky
Studio: Uber Entertainment

Game: World War Toons
Studio: Reload Studios

Game: Dynasty Warriors 7 VR
Studio: Tecmo Koei

Game: The Deep
Studio: SCE London Studio

Game: The Earthlight Project
Studio: Opaque Media

Game: IOMoon
Studio: Headtripgames

Game: Jurassic Encounter
Studio: Supermassive Games

Game: Paranormal Activity VR
Studio: VRwerx

Game: The Playroom VR
Studio: SCE Japan Studio


NetEase Umumkan Project M, Game Mobile Shooter Yang Sangat Serupa Dengan Valorant

Kita kembali lagi dalam episod: “Game mobile tiru game AAA apa hari ini?”
NetEase, salah satu syarikat gaming terbesar dari China, telah mengumumkan sebuah game mobile shooter kompetitif 5-lawan-5, berjudul Project M, yang kelihatan tersangatlah klon kepada game shooter yang dibangunkan Riot Games, Valorant.
Dalam trailer pertama yang dikeluarkan, mereka mengajak para pemain mencuba sesi beta Project M. Percubaan itu akan berlangsung dari 4 hingga 6 Ogos ini, hanya untuk pengguna Android.
Korang boleh saksikan trailer itu di bawah, yang mana map, rekaan karakter, mode, UI, malah kesan bunyinya juga amatlah sama dengan Valorant.

Buat masa ini, ia hanya boleh dicuba oleh sesetengah peranti Android. Sekiranya cari Project M di Google Play, dan menemuinya, maka peranti Android korang menyokongnya, tetapi kalau sebaliknya, maka peranti korang belum lagi tersedia untuk mencuba game ini.


Atelier Sophie: Versi Bahasa Inggeris Bulan Jun Ini!

Atelier Sophie: The Alchemist of the Mysterious Book akan dilancarkan secara fizikal dan digital untuk PS4, manakala hanya digital untuk PS Vita. Ianya akan dilancarkan pada 7 Jun untuk North America dan 10 Jun untuk Europe.

Koei Tecmo juga berkata siri ke-17 Atelier ini mengikut pengembaraan seorang alchemist muda bernama Sophie. Dia dapat tahu bahawa dia adalah pemilik satu buku yang pelik, di mana ianya mempunyai roh. Buku misteri ini mempunyai kesemua rahsia untuk pengetahuan alchemy dan menjadi mentor Sophie. Dengan meningkatnya skill Sophie di dalam alchemy, dia berjaya membawa kembali memori yang dilupai, di samping membongkar cerita ajaib mengenai asal-usul buku itu.
Kumpulan pembangunan game ini  menyifatkan game ini “satu standard baru bagi siri Atelier”. Ini kerana mereka telah mencurahkan segala kreativiti dalam membangunkan pelbagai aspek di dalam game ini. Selain itu, untuk pertama kalinya, siri ini ada dua illustrator utama, iaitu NOCO dan Yuugen. Hasil kerja mereka yang ada aura tersendiri menjadikan dunia game ini hidup dan mencipta satu suasana yang dinamik di mana masa, cuaca dan hubungan mempengaruhi  pengembaraan karakter-karakter game ini!
NIS America pula akan bekerjasama dengan Koei Tecmo untuk edisi terhad game ini. Edisi terhad ini akan berharga dalam $99.99 (RM 404.48), di mana di dalamnya mengandungi:

Game (PS4)
5 set mini art print yang berukuran 5″ x 7″
Poster kain yang berukuran 40″ x 26.8″
2 CD soundtrack, mengandungi 38 track musik daripada game ini
Buku ilustrasi hardcover setebal 48 mukasurat. Ianya mengandungi ilustrasi karakter, makhluk dan lukisan latar belakang di dalam game ini.

Di bawah adalah rupa edisi terhad game ini:

Di samping itu, korang boleh juga tengok trailer game ini di bawah!


Pokemon Go Menghentikan Sokongan Dalam Peranti-Peranti iOS Yang Lama

Pokemon Go menghentikan sokongan untuk peranti-peranti iOS yang tidak mampu untuk dipertingkatkan ke iOS 11 seperti iPhone 5 dan 5c.
Pasukan pembangun Pokemon Go mengumumkan perubahan itu kerana mereka sedang melakukan penambahbaikan kepada game yang akan “mengangkat aplikasi itu ke tahap di luar kemampuan sistem operasi seperti peranti-peranti iOS lama.”

Perubahan itu akan berlaku pada 28 Februari, di mana selepas ini trainers tidak akan boleh mengakses masuk ke akaun mereka dari peranti tersebut atau menggunakan item-item dari beg mereka. Pemain yang ingin meneruskan lagi game ini perlu bermainnya di peranti-peranti lain yang disokong.


Koleksi Game Segera PlayStation Plus Untuk November 2017

Tinggal lagi dua bulan sebelum tiba ke penghujung tahun 2017. Mari tengok game percuma untuk bulan November!

Anda boleh dapatkan game percuma khas untuk pelanggan PS+ Plus bermula pada 9 November sehingga 6 Disember ini!
Jom kita lihat lima game bakal tiba pada bulan November untuk PlayStation Plus Asia (R3):
Wasteland 2: Director’s Cut (PS4)

Daripada produser asal Fallout, Wasteland 2: Director’s Cut adalah game turn-based role-playing game (RPG) bersama dengan elemen taktikal seperti XCOM dan juga inspirasi terbesar untuk game Fallout pertama.
Anda boleh membentuk satu kumpulan terdiri daripada empat karakter seperti Sniper, Medic, Hunter dan bermacam-macam lagi untuk terus hidup dalam dunia yang bertukar menjadi padang jarak padang terkukur selepas wujud peperangan nuklear terbesar antara negara.
Worms Battlegrounds (PS4)

Teringin nak buat satu batalion askar… cacing? Game bercirikan strategi turn-based memberikan anda memilih kelas untuk askar cacing anda dari Soldier, Scout, Scientist sehingga Heavy dengan menggunakan pelbagai jenis senjata untuk mengalahkan askar cacing lain.
Crypt of the NecroDancer (PS4, PS Vita)

Crypt of the NecroDancer adalah game yang mengambil pengembaraan roguelike ke dalam dungeon secara lebih menyeronokkan iaitu sambil mendengar rentak dan berdansa mengalahkan musuh!
Anda bermain sebagai Cadence di mana hatinya terikat kepada raksasa  bernama NecroDancer menyelinap masuk ke dalam satu makam. Untuk terus hidup di dalam makam NecroDancer, anda harus peka kepada rentak dan mara ke hadapan mengikut muzik.
Rag Doll Kung Fu: Fists of Plastic (PS3)

Suka tengok tak rag doll dalam game? Ini bukan satu glitch, betul-betul bukan cobaan! Realisasikan impian anda dalam Rag Doll Kung Fu di mana anda boleh ubah suai bentuk rag doll anda dan lawan antara rag doll lain. Rag doll ini bukan setakat melayang, terbang merata-rata malah boleh berkung fu! Weeeee!
Until Dawn: Rush of Blood (PSVR) *Percuma sehingga ke 10 Januari

Nak penuhkan library PSVR anda dengan game seram penuh jumpscare? Daripada Supermassive Games yang studio membawakan Until Dawn, bersedia untuk satu spin-off bercirikan eleman arked di mana pemain merasai pengalaman menunggang roller coaster ke tempat-tempat pernah diceritakan dalam Until Dawn dengan berbekalkan senjata shotgun untuk mempertahankan diri.
Belum sempat lagi dapatkan game percuma untuk bulan Oktober 2017, tunggu apa lagi? Dapatkan segera sebelum tiba ke 8 November 2017.
Sumber: PlayStation Asia


Xbox Scarlett & Konsol Kedua: Harga Mungkin Dikurangkan Untuk Jejaskan Jualan PS5 & Stadia

Xbox Scarlett mungkin akan mempunyai konsol kedua yang akan menawarkan harga yang lebih murah dan dapat menjejaskan jualan kepada beberapa pesaing.
Apabila konsol generasi seterusnya dikhabarkan sedang berada dalam pembangunan, ia telah didedahkan bahawa Microsoft sedang menghasilkan dua produk berbeza. Satu produk akan menjadi sebuah mesin konsol yang menawarkan spesifikasi lebih baik, sama seperti Xbox One X semasa kitaran pada masa kini.
Satu lagi produk adalah sebuah mesin yang dilaporkan sedang berada dalam pembangunan, yang mana menawarkan harga yang lebih murah tapi prestasi dan kemampuan grafik dikurangkan.

Tapi apabila projek Xbox Scarlett diumumkan di E3 2019, tidak ada pendedahan dengan lebih mendalam didedahkan. Sejak hari itu, Microsoft menjauhkan diri daripada melancarkan konsol kedua tersebut dan beralih kepada Project Scarlett.
Laporan terbaru yang telah dikeluarkan secara online mencadangkan bahawa syarikat gergasi itu mungkin beralih ke arah jalan berbeza. Dan jika ia benar, ia mungkin boleh memberikan potensi untuk membawa impak kecil berkaitan dengan harga PS5 dan pelancaran Google Stadia.

Project xCloud ialah perkhidmatan penstriman terbaru dari Microsoft yang mana akan dilancarkan sebagai pesaing kepada Google Stadia. Sebuah konsol cloud terbaru tidak akan hadir dengan kuasa yang banyak di bawah satu tempat yang mana akan memberikan gamers latency rendah untuk mengakses xCloud.
Menurut ComicBook, Microsoft mempunyai sebuah konsol yang mana kuasa dan latency-nya rendah, ia dicipta untuk menghubungkan terus ke xCloud untuk memberikan gamers pengalaman gaming yang lebih baik.
“Fikirkan bagaimana Stadia berfungsi, mereka mempunyai controller yang menghubungkan terus ke router. Memberikan prestasi yang lebih baik dan menjadikan pengalaman lebih lancar,” kata laporan itu.

Ia juga berkata Microsoft mempunyai fungsi yang sama, sebuah konsol cloud dengan penggunaan kuasa yang sedikit, tapi memberikan pengalaman yang lebih bagus daripada hanya bermain dari Smart TV atau lain-lain.
“Ia bukanlah seperti pesaing set-top box atau Apple TV. Tapi sebuah mesin yang akan membenarkan pemain untuk menghubungkan controller Xbox terus ke xCloud. Maklumat ini masih lagi samar-samar, tapi saya dengar projek ini tidak dibatalkan.”
Seperti yang disebut di atas, Microsoft masih belum bersedia sepenuhnya untuk melancarkan peranti baru ini dan ia masih dalam pembangunan. Berita bagusnya adalah konsol terbaru itu dilaporkan menawarkan harga murah, lebih murah dari set-top box, iaitu dalam lingkungan harga $60 (RM250) ke $100 (RM420).
Ia akan memberikan Microsoft dengan peranti kedua untuk bersaing dengan PS5 dan Google Stadia. Google Stadia akan dilancarkan pada tahun ini dan akan boleh dimainkan di pelbagai peranti.
Tapi untuk menggunakan controller Stadia, ia memerlukan TV untuk bermainnya. Seperti yang dijelaskan oleh Google dalam FAQ, pengguna boleh gunakan HID controller semasa bermain menerusi kabel USB di Chrome atau mobile. Untuk bermain di TV, pengguna perlu ada controller Stadia dan Google Chromecast Ultra.
Untuk PS5 pula, Microsoft lebih memfokuskan kepada Project Scarlett untuk memenangi hati peminat.


Kemaskini Next-Gen The Witcher 3 Bawakan Photo Mode, 60FPS, Armor Geralt Netflix, Banyak Lagi

Seperti yang dijanjikan, CD Projekt Red telah berkongsi butiran lanjut mengenai apakah yang akan dibawa ke dalam kemaskini next-gen untuk The Witcher 3: Wild Hunt.

Melalui trailer yang dikeluarkan, CDPR mendedahkan yang kemaskini itu akan menampilkan tekstur 4K, mode 60 FPS, Photo Mode, gameplay yang ditambahbaik, cloud save, visual ray-tracing, dan lain-lain.
Seperti yang kita tahu sebelum ini, kemaskini ini juga akan menampilkan kandungan khas yang diinspirasikan daripada siri tv The Witcher terbitan Netflix. Kini kita mengetahui bahawa kandungan tersebut adalah armor dan penampilan Geralt yang kelihatan seperti Geralt dari siri tv tersebut.
Khusus untuk pemain PS5, sokongan controller DualSense iaitu haptic feedback dan adaptive trigger akan turut hadir.
Berjudul The Witcher 3: Wild Hunt – Complete Edition, ia akan dilancarkan pada 14 Disember 2022 untuk PC, PS5 dan Xbox Series.
Complete Edition ini turut akan dijual secara berasingan untuk PC, PS5 dan Xbox Series. Edisi ini akan hadir dengan semua DLC yang pernah dilancarkan untuk game tersebut sebelum ini, termasuklah expansion Hearts of Stone dan Blood and Wine.
Sekiranya pemilik sedia ada The Witcher 3: Wild Hunt di PS4, Xbox One dan Nintendo Switch masih belum berpindah ke PS5 dan Xbox Series, platform-platform itu juga akan mempunyai beberapa penambahan serta akan turut dapat memainkan kandungan siri Netflix tersebut.


Harap Bersabar! Diablo 4 Dalam Pembikinan – Belum Sedia Untuk Diumumkan

Kepada korang yang hangin sangat dengan Diablo Immortal tu…

Blizzard menamatkan BlizzCon minggu lepas dengan mengumumkan Diablo Immortal, game action RPG di platform mobile. Game ini terus menerima kecaman peminat yang mengharapkan pengumuman Diablo 4 sehinggakan Blizzard terpaksa mengeluarkan kenyataan – Diablo Immortal adalah seperti filem Star Wars: Rogue One yang wujud dalam universe Star Wars yang lebih luas, tetapi masih boleh ditonton dan dinikmati secara berasingan.

Nampaknya Blizzard masih tidak memahami intipati kecaman peminat. Pada 17 Oktober lalu, Blizzard telah mengumumkan “Diablo at BlizzCon 2018”. Walaupun artikel tersebut menulis “projek Diablo yang berlainan”, ramai peminat menganggap ianya berita berkaitan Diablo 4! Artikel ini dan seterusnya pengumuman Diablo Immortal menimbulkan kecaman berterusan daripada peminat yang menganggap game mobile tersebut lari daripada intipati Diablo itu sendiri.

Paling menarik, menerusi satu artikel Kotaku, terdapat sumber-sumber yang mengatakan, Blizzard telah merakamkan video projek terbaru Diablo bersama Allen Adham, co-founder Blizzard. Lagi menarik, video tersebut tidak diudarakan di BlizzCon. Bagaimanapun, artikel tersebut, menerusi sumber-sumber mereka, mengesahkan Diablo 4 sedang dalam pembikinan. Cumanya ia belum sedia untuk diumumkan di BlizzCon.

Diablo 3 yang dilancarkan pada Mei 2012, pelancaran expansion Reaper of Souls pada Mac 2014, pelancaran character pack Necromancer pada 2017 dan akhirnya pelancaran Diablo 3 di Nintendo Switch minggu lepas – dapat dilihat memang sudah sampai masanya Diablo 4 pula dilancarkan setelah sekian lama.
Apa pendapat korang? Korang nak yang mana? Diablo Immortal ke Diablo 4?


Pra-Daftar Telefon Android Korang Untuk Super Mario Run!

Diterbitkan untuk iOS pada bulan lepas, tiba giliran untuk pengguna-pengguna Android untuk mencuba Super Mario Run.

Kini pemilik-pemilik telefon Android berpeluang untuk melakukan pra-daftar bagi Super Mario Run. Namun begitu, Nintendo masih belum mengeluarkan sebarang kenyataan rasmi bilakah applikasi ini akan diterbitkan.
Pendaftaran boleh dilaksanakan di sini.
Berikut adalah video introduksi bagi Super Mario Run.


Sony Masih Membisu Tentang PS5, Minggu Ini Akan Fokus Kepada PS VR

Di sebelah sana, Microsoft sudah mendedahkan yang Xbox Series X akan dilancarkan pada November, walaupun belum lagi menyatakan tarikh tepat. Di sebelah sini pula, Sony masih lagi membisu tanpa ingin berkongsikan apa-apa tentang PS5.
Dalam satu kenyataan baharu di PlayStation Blog, Sony mendedahkan yang mereka akan berkongsikan beberapa berita tentang game-game baharu akan datang PlayStation VR, serta kemaskini baharu untuk game-game PS VR yang telah diumumkan sebelum ini.
Apa yang membuatkan para peminat resah gelisah ialah mereka dengan jelas mengatakan yang tiada sebarang pengumuman besar untuk PS5 pada minggu ini. Kita semua pada ketika ini berharap benar agar Sony boleh umumkan harga PS5 serta tarikh pelancarannya.
Acara utamanya pada minggu ini telahpun bermula malam tadi dengan beberapa pengumuman PS VR yang korang boleh saksikan di bawah. Dalam beberapa hari mendatang, Sony akan berkongsikan butiran lanjut sehingga Jumaat ini.

Get crafty in virtual reality ⛏Minecraft gets full PS VR support this month in a free update for all players: https://t.co/4ANfdSFmUZ pic.twitter.com/DgOoeARSTZ— PlayStation (@PlayStation) September 7, 2020

Ante up and prepare to go all in when immersive sim Poker Club comes to PlayStation: https://t.co/JKhF9dKA20 pic.twitter.com/CUe7YA0URN— PlayStation (@PlayStation) September 7, 2020

Minecraft is coming to PS VR! Full details from Mojang: https://t.co/4ANfdSFmUZ pic.twitter.com/URkt1TQfAO— PlayStation (@PlayStation) September 8, 2020

Setelah menerima banyak kritikan daripada peminat terhadap tweet-tweet mereka tentang PS VR, Sony telah menaikkan satu tweet yang menyuruh para peminat kembali bertenang sambil meletakkan GIF Jin Sakai dari Ghost of Tsushima sedang mandi di kolam air panas.

Find some time to relax and reflect. pic.twitter.com/yO0HpXInZd— PlayStation (@PlayStation) September 7, 2020

Ingat kelakar ke Sony?


Animal Crossing: New Horizons Telah Diharamkan Di China Kerana Adanya Protes Hong Kong

Animal Crossing: New Horizons yang boleh dimainkan di Nintendo Switch boleh dikatakan game paling trending di seluruh dunia pada ketika ini. Walaupun game ini tidak dilancarkan secara rasmi di negara China, rakyat negara itu dapat membelinya dari pengimport dan ia telah menjadi satu game yang sangat popular di sana.
Salah satu daya penarik paling kuat dalam game ini ialah bagaimana pemain dapat mencipta pelbagai karakter dan menghias pulau dan persekitarannya dengan bermacam cara. Antara yang pernah JomGaming laporkan sebelum ini ialah dunia The Last of Us dan The Witcher dicipta dalam game ini.
Namun, game ini telah diharamkan oleh kerajaan China untuk dijual di negara Tembok Besar itu kerana pemain nampaknya ‘terlalu kreatif’ untuk mencipta persekitaran pergerakan protes Hong Kong dalam game ini bagi menentang polisi kerajaan China, lapor Business Insider.
Antara pemain yang lantang melakukan protes ini dalam Animal Crossing: New Horizons ialah Joshua Wong, seorang aktivitis yang berpangkalan di Hong Kong. Korang boleh baca bebenang Twitter yang ditulisnya di bawah:
https://twitter.com/joshuawongcf/status/1245639425331056640?s=20
Gedung jualan popular di China, Taobao, yang menjual semula game itu untuk pasaran China, telah dilarang untuk menjualnya bermula minggu ini.
Menurut laporan itu lagi, yang memetik kata-kata Daniel Ahmad, penganalisis industri terkemuka, kerajaan China kebiasaannya akan mengharamkan sesebuah game atas dua kriteria. Pertama, game itu mempunyai kandungan atau kandungan yang dicipta pengguna yang disifatkan berbahaya atau ganas, dan keduanya, game itu menjadi terlalu popular sehingga ia mendapat perhatian pemerintah.
Jelas sekali, Animal Crossing: New Horizons memenuhi kedua-dua kriteria ini.
https://twitter.com/ZhugeEX/status/1248495056299778050?s=20


Bila Abah Review PS+: Broforce

Hola Gamers! Seperti yang Abah janjikan, jom kita follow review untuk game free PS+ pilihan Abah kali ini iaitu Broforce.
Padu Tak Abah Game Yang Menang ‘Vote To Play’ Ni?

Memandangkan game ini telah menang di dalam ‘Vote To Play’, jadi apa salahnya Abah download dan cuba game ni. Dipilih oleh orang ramai, konfem game ni seronok dan mantap untuk dimainkan. Setelah mencuba, apa yang Abah mampu katakan ialah korang wajib download game ni!

Dari developer Free Lives ini, Broforce merupakan game bergenrekan run-and-gun platform boleh dimainkan secara single player dan juga multiplayer. Abah sudah pun mencuba game ini, dan apa yang memeranjatkan ialah Abah terpaksa melekat lama di depan TV kerana terlalu asyik bermain game Broforce. Ini sekaligus mengimbau kembali kenangan Abah kepada game Contra satu ketika dulu.

Tidak sukar untuk bermainkan game ini, apa yang korang perlu lakukan ialah menembak musuh-musuh serta membebaskan kawasan tersebut dari jajahan musuh. Kecerdasan jari jemari korang amatlah diperlukan untuk korang menembak, melompat, membaling bom dan juga mengelak serangan musuh yang datang bertalu-talu.

Bermula sebagai Rambo ataupun RamBro (parody untuk cerita Rambo), korang telah diberikan arahan oleh jeneral korang untuk membebaskan negara-negara di seluruh dunia dari cengkaman diktator. Sepanjang perjalanan korang itu, korang bukan sahaja perlu menembak dan membunuh musuh, tetapi korang perlu menyelamatkan tawanan dan juga perlu pergi ke check point (yang berada di penghujung game) bagi menamatkan sebuah misi.

Apa yang menarik ialah, apabila korang menyelamatkan tawanan, korang akan diberikan extra life dan juga dapat meng’unlock’ watak baru yang juga akan membantu korang sepanjang misi ini. Dan yang lebih menarik minat Abah untuk terus bermain game ini ialah, rata-rata watak yang disediakan ialah watak utama di dalam filem hero Hollywood! Menarikkan! Antara watak yang ada ialah Rambo, Robocop, Neo (Matrix), BA Baracus (A-Team), John McClane (Die Hard) dan ramai lagi.

Bukan sahaja korang perlu menumpaskan askar-askar jahat yang menguasai dunia, tetapi korang juga perlu mempertahankan bumi dari serangan Alien dan juga pada akhirnya korang akan dihantar ke Underworld untuk menumpaskan demon-demon yang diketuai oleh Satan.

Abah juga berkesempatan untuk memainkan game Broforce ini secara multiplayer. Bermain bersama rakan-rakan Abah seramai 4 orang, tidak dapat Abah gambarkan betapa huru-haranya suasana di dalam game itu, letupan disana sini, suara Abah dan rakan-rakan menjerit dan ketawa mengekek-ngekek – menunjukkan Broforce merupakan sebuah game yang amat menarik dan harus di download oleh setiap orang!
Apa Yang Abah Rasa?

Pada pandangan Abah, Broforce merupakan sebuah game yang amat menyeronokkan dan dapat menghilangkan stress korang ke tahap maksima. Adakah Abah bosan? Sudah tentu tidak, ini terbukti kerana Abah menghabiskan banyak masa dengan bermain game ini tanpa sedar sudah hampir 5 jam Abah menghadap game ini tanpa menghiraukan keadaan sekeliling.
Memandangkan game ini boleh dimainkan secara co-op. Sudah tentu Abah akan mengajak teman baik Abah iaitu anak Abah untuk bermain bersama. Keseronokan lebih terasa apabila korang dapat bermain bersama anak korang disamping dapat merapatkan lagi hubungan antara korang dan anak.
Selain itu, gameplay yang mudah untuk dimainkan dan difahami, menarik minat anak-anak korang untuk bermain. Melihat anak-anak korang ketawa dan menjerit keseronokan sudah tentu membuat korang tersenyum dan juga dapat menjimatkan duit korang daripada membeli game yang bersesuaian dengan anak korang.
Tapi harus diingatkan, jangan terlalu leka dengan game ni, yup memang seronok, tapi jangan seronok sangat sampai tak sedar yang bini korang tuh dah menyingsing lengan baju tunggu nak meletup – sebab ape? Sebab korang la yang lupa diri sampai tak ingat waktu nak makan!
Download Jangan Tak Download! Rugi Kalau Tak Download!


Jom Tengok Apa Ada Dalam The Last Guardian Collector’s Edition!

Peluang untuk memiliki Trico korang sendiri!

Video unboxing bagi The Last Guardian Collector’s Edition ini telah disampaikan oleh Presiden beserta Ketua Media Sosial bagi Sony iaitu Shuhei Yoshida dan Sid Shuman.
The Last Guardian Collector’s Edition terdiri daripada:

Steelbook case beserta game The Last Guardian
Art book (72 muka surat)
Runut bunyi digital
Koleksi pelekat
Patung premium Trico

Koleksi ini telah diumumkan pada harga USD119.99 (~RM535).
The Last Guardian akan diterbitkan khas untuk PlayStation 4 pada 6 Disember.


Mod GTA V Ini Menukarkan Sticky Bomb Kepada Samsung Galaxy Note 7

Kini, anda boleh mencipta letupan di Grand Theft Auto V dengan lebih bergaya.

Beberapa minggu ini, dunia teknologi heboh dengan kisah Samsung Galaxy Note 7 dengan letupannya. Ia muncul selepas beberapa laporan mengatakan telefon pintar ini telah meletup, mencederakan kanak-kanak berusia 7 tahun dan meletakkan sebuah kenderaan dalam kebakaran.
Terbaru, seorang modder, HitmanNiko telah mencipta satu mod di GTA V untuk PC yang menukarkan gajet sticky bomb kepada paparan berbentuk Samsung Galaxy Note 7. Anda boleh dapatkan mod tersebut di sini.

Dapatkan juga mod GTA V, Redux yang sungguh mengagumkan – memaparkan grafik realistik yang amat memukau.


Microsoft Akan Keluarkan Controller Xbox Dengan Aksesori Tambahan

Makin lama, makin meriah pulak teknologi controller konsol ni.

Baru-baru ini, Microsoft telah mendaftarkan paten bagi controller Xbox yang membolehkan korang menukar butangnya dengan butang dan aksesori tambahan.

Paling menarik perhatian kitorang tentang paten ini adalah keinginan Microsoft untuk menghasilkan controller Xbox yang boleh dilaras mengikut citarasa dan keselesaan pengguna masing-masing. Dapat dilihat, beberapa jenis aksesori bagi butang D-pad telah didaftarkan melalui paten tersebut.

Bagaimanapun, kitorang menjangkakan controller Xbox ini nanti akan dikeluarkan dengan harga premium, selari dengan fleksibiliti dan keselesaan yang diberikan.